
VERTĖJO ŽODIS 


Kiekviena pamaldi siela, kuri yra skai- 
čiusi Tomo Kempiečio gražiąją knygą, 
“Kristaus Sekimas", ne kartą pagalvoja: 
“Ar šis rašytojas nieko nėra parašęs apie 
Mergelę Mariją ?' 

Tomas Kempietis yra parašęs labai 
daug knygų, ir iš jo knygų redaktoriai 
surinko į vieną visa, ką jis buvo para- 
šęs apie Kristų. 

šis garbingasis rašytojas 2 pat 
yra daug parašęs apie Mariją, Dievo Mo- 
tiną, bet visi raštai apie ją buvo išsklai- 
dyti įvairiose knygose. Ištisi skyriai Iie- 
tė pamaldumą į Mariją. 

Garsusis Prancūzijos rašytojas, teolo- 
gas ir filosofas dr. Albinas de Cigala su- 
rinko daugumą tų raštų apie Švenčiau- 
sią Mergelę ir sudarė knygą “Marijos Se- 
kimas". Tas Tomo Kempiečio gerbėjas 
taip sutvarkė tuos raštus apie Mariją, 

kad jie būtų lengvai paskaitomi. Jis pa- 
skirstė šį veikalą į tris dalis pagal šv. ro- 
žančiaus paslaptis. Tokia tvarka ir ver- 
tėjas mieliesiems skaitytojams pateikia 
šį lietuvišką vertimą. 

Šie pamaldūs skaitymai apie Mariją 
nėra skirti lengvam pasiskaitymui. Juos 
taip reikia skaityti, kaip Tomas Kempie- 
tis patarė skaityti “Kristaus Sekimą“: 
“Turite skaityti ne tiek protu, bet dau- 
giau širdimi." 

Šis vertimas atliktas su viltimi, kad 
didesnis Marijos gerbėjų skaičius nuošir- 
džiau ją pamiltų. Tomo Kempiečio žo- 
džiuose apie Mariją glūdi nepaprastas 
turtas, Jis ją labai nuoširdžiai mylėjo ir 
stengėsi platinti tą pamaldumą. 

Skaitykite atidžiai ir pamilkite Mariją. 

Reikia tarti nuoširdų padėkos žodį 
kun. Andriui Naudžiūnui, MIC., ir kun. 
Pijui Dambrauskui, kurie rūpestingai 
triūsė, darydami šio vertimo lietuvių kal- 
bos išlyginimą. Tegul Marija juos nuolat 
saugo už atliktą darbą. 


Vertėjas 


Įvado žodis 
SIELOS PASIKALBĖJIMAI 


Skaityk, mano sūnau, ar verčiau giedok, 
skaitydamas 

Šias saldžias eilutes Marijos garbei! 

Tebūna jos maistas sielai, 

Tebūna jos ramstis kelionėje. 

Skaityk dažnai ir kartote kartok, dievo- 
baimingai melsdamasis. 

Tebūna Jėzus ir Marija tavo gyvenime 

Visad ir visur tavo vieninteliai palydovai, 

Kad iš baimės neklajotum vienas be 
vadovo, 

Skleisdamas išlaukiniai išvidinius 
kvepalus, 

Čia rasi apie Mariją trumpą pamokymą, 

Bet pilną meilumo apmąstymui, 

Pilną stiprybės tau gerai apsaugoti. 

Dažnai mąstyk ir dažnai melskis, 

Kalbėdamas iš visos širdies: Sveika 
Marija! 


TOMAS KEMPIETIS 


PIRMOJI DALIS 
DŽIAUGSMINGOSIOS PASLAPTYS 


PIRMAS SKYRIUS 


ŠVENČIAUSIOS MERGELĖS MARIJOS 
SEKIMAS 


I. 


Daugelis jaunų mergaičių, sako Iš- 
minties autorius, susikrovė didelių turtų, 
bet Tu, Marija, jas visas pralenki. 

Vaikeliai, būkite ištikimi Jėzaus se- 
kėjai ir tobuli Marijos sekėjai. 

Labai svarbu, svarbu išganymui, svar- 
bu Jėzaus garbei bei Marijos šlovei, kad 
visuomet būtumėte  dievobaimingi savo 
maldose, nuosaikūs savo žodžiuose ir at- 
sargūs savo žvilgsniuose. 

Trumpai tariant, būkite didžiai draus- 
mingi visuose savo darbuose. 


II. 


Ar norite vertai pašlovinti Mariją, 
ar norite pašlovinti ją ko iškilmingiau- 
siai? 


11 


Būkite paprasti, kaip paprastieji Die- 
vo vaikeliai, — be vyliaus, be pavydo, be 
priekaištingumo, be murmėjimo, be jo- 
kio įtarimo. 

Pakelkite visas sunkenybes su meile, 
su didžiu kantrumu ir didžiu nuolankumu. 

Dėl Jėzaus ir Marijos ir dėl noro pa- 
sekti šventaisiais budėkite šioje žemėje, 
budėkite ir patys būkite šventi. 

Mokančiai paaukoti savo gyvenimą 
Dieviškajai Trejybei visa, kas šioje žemė- 
je yra kartu, pasidaro saldu, ir visa, kas 
atrodo sunku, tampa labai lengva. 

Toks yra Jėzaus ir Marijos prisimini- 
mo vaisius. 


III. Malda 


Marija, saldžiausioji Jėzaus motina, 
maldauju tave, teikis ištiesti ant tavo nu- 
sižeminusio tarno savo motinišką užuo- 
jautą ir savo kupiną saldumo meilę. 

Įpilk į mano širdį nors vieną savo 
švelnumo lašą, kad galėčiau tave, Motin, 
visų motinų mieliausioji, gryna širdimi 
mylėti, kad galėčiau tavim ir Jėzum sekti. 

Išgirsk mane, Motina, išgirsk mane, 
Marija, 
klūpodamas tave sveikinu: Ave Maria. 


Dangus džiaugiasi ir žemė šypsosi, 
kai širdis kalba: Ave Maria. 


Šėtonas atsitolina ir visas pragaras 
dreba, 
kai širdis kalba: Ave Maria. 


Pasaulis atrodo mažas ir kūnas virpa, 
kai širdis kalba: Ave Maria. 


Liūdesys išnyksta ir laimė viešpatauja, 
kai širdis kalba: Ave Maria. 


Drungnumas dingsta ir meilė atgimsta, 
kai širdis kalba: Ave Maria. 


Pamaldumas auga ir gailestis 
atsiranda, 

kai širdis kalba: Ave Maria. 

Viltis išsiveržia ir paguoda didėja, 

kai širdis kalba: Ave Maria. 

Visa siela užsidega ir meilė švelnėja, 
kai širdis kalba: Ave Maria. 


Šios maldos saldumas yra toks gau- 
sus ir didis, jog negalima jo žodžiais iš- 
reikšti. 

Štai vėl klūpau prieš tave, Marija, mer- 
gele, gerumo pilnoji motina, ir pakartoti- 
nai su pagarba ir pamaldumu tau tariu: 

“Sveika, Marija, sveika! Priimk šį 
maldingą sveikinimą ir su juo, Motin, pri- 
glausk mane prie savo krūtinės". 

(XXV-tas pasikalbėjimas) 

ANTRAS SKYRIUS 
PAREIGOS MARIJAI 


I. 


Mano sūnau, pasirink Mariją, labiau 
kaip ką kita, motina užtarėja, pavyzdžiu. 
Sveikink ją kasdien Angelo pasveikinimu. 
Šis pasveikinimas jai mielesnis už visus 
kitus. 

Jei kartais piktoji dvasia tave gundo 
ir nukreipia nuo tavo, kaip ištikimo Ma- 
rijos tarno, pareigų, neleisk, kad tai kliu- 
dytų tau visuomet jos šauktis. Visuomet 
galvok apie Mariją, kartote kartok Mari- 
jos vardą. Gerbk Mariją, šlovink ją visa- 
me, pulk ant kelių prieš Mariją ir iš nau- 
jo jai atsiduok. 

Gyvenk su Marija, džiaukis su ja, verk 
su Marija, dirbk su Marija, budėk su Ma- 
rija, veik su Marija, ilsėkis su Marija. 

Su Marija laikyk Jėzų ant savo ran- 
kų, gyvenk su Marija Nazarete. 

Eik į Jeruzalę, eik su Marija, ieškok 
Jėzaus, kaip Marija Jo ieškojo. 

Pasilik prie kryžiaus su Marija, aprau- 
dok Jėzų; apraudok Jį su Marija, su Ma- 
rija palaidok Jėzų kape, prisikelk su Jė- 
zumi ir Marija. 

Įženk į dangų su Jėzum ir Marija; 
visuomet gyvenk su Marija, kol gyvas ar 
miręs. 


II. 


Jei mokėsi taip mąstyti ir elgtis, grei- 
tai padarysi pažangą tobulume. Marija 
apsaugos tave visa savo galybe, ir Jėzus 
išgirs tave dėl savo malonaus gailestin- 
gumo, 

Ką mes padarome, yra labai maža. 
Tai yra niekis, Tačiau, jei tai darysime 
su Marija, tai pamažu pakilsime prie Die- 
vo, mūsų Tėvo. Arti Jo mes visuomet ra- 
sime paguodos ir džiaugsmo. 

Laimingas yra tas, kuris moka visuo- 
met laikyti prie savęs Jėzų ir Mariją sa- 
vo šeimininkais, guodėjais sunkenybėse, 
pavojuose pagalba, abejonėse patarėjais ir 
mirties valandoje apgynėjais. 

Laimingas yra tas, kuris, laikydamas 
save šio pasaulio pakeleiviu ir niekam 
nepažistamu, turi Jėzų palydovu ir Mari- 
ją šeimininke. 


III. Malda 


Motina, ateinu pas tave kupinas vil- 
ties. Ateinu pas tave, atsimindamas tą 
didį džiaugsmą, kurį Arkangelas Gabrie- 
lius kadaise tau paskelbė, kai, puldamas 
ant kelių prieš tave, sveikino tavo mer- 
zystę, pagarbiai tardamas: “Sveika, Ma- 
rija, Viešpats su tavimi". 


Motina, kartoju tą patį sveikinimą iš 
širdies ir, jei galėčiau, visų tikinčiųjų 
vardų, kad visi tvariniai galėtų su mani- 
mi iš savo sielų ir būties gelmių giedoti: 
“Sveika, Marija, malonės pilnoji, Vieš- 
pats su tavimi, tu palaiminta, o Motin, 
tarp visų moterų, ir Jėzus, tavo įsčios 
vaisius, palaimintas žemėje ir danguje, 
šiandien ir per amžius". 


(Sielos pasikalbėjimas, XVIII skyrius) 

TREčIAS SKYRIUS 


GERO MARIJOS TARNO DORYBĖS 
IR DARBAI 


I. 


Ar nori visuomet daryti, kas patinka 
Marijai? 

Būk nuolankus, kantrus, skaistus, san- 
tūrus visame, romumo pilnas, vidaus žmo- 
gus, uolumo kupinas, mažo patyrimo iš- 
oriniuose dalykuose, susikaupęs. 

Dažnai skaityk, dažnai rašyk, bet daž- 
niau melskis. 

Tarnavimas Marijai turėtų tau atro- 
dyti nei ilgas, nei sunkus, bet, atvirkščiai, 
visuomet malonus, visuomet laimės pil- 
nas ir visuomet patrauklus. 


Tokiai valdovei širdimi ir protu tar- 
nauti yra visuomet pamaldus ir išgany- 
mui naudingas užsiėmimas. 

-. Pačias paprasčiausias dovanas ji pri- 

ima kilniausių vietoje, jeigu jos aukoja- 
mos su meile, laisvai ir pamaldžiai. 

Ji žino, kaip maža mes pajėgiame duo- 
ti, ir iš savo vaikelių ji nereikalauja ne- 
galimų dalykų. 

Gailestinga valdovė ir švelnumo kara- 
lienė, visų pirmiausiai ji yra motina. Kaip 
motina, ji, kuri — per Jėzų — davė pa- 
sauliui gailestingumą, žino, kaip užjausti 
mažutėlius ir vargšus. 


II. 


Tad mokykis visame šauktis Jėzaus 
ir susilauksi pagalbos sielos ir kūno pa- 
vojuose. 

Visuomet laikyk Jėzų savo širdyje, ir 
žmogiškosios nelaimės niekuomet tavęs 
nenugalės. 

Dažnai kalbėk Sveika Marija; rasi jo- 
je džiaugsmo ir ramybės. Nėra gražesnės 
maldos už Tėve mūsų; nėra saldesnės ir 
mielesnės maldos už Sveika Marija. Mels- 
kis, kaip angelas meldėsi Marijos akivaiz- 
doje, dirbk, kaip ištikimas tarnas dirba, 
ir danguje gausi savo vainiką ir vietą. 


19 


Mokąs maitinti savo sielą malda, mo- 
kąs melstis iš šventųjų raštų niekuomet 
nepatirs sausumo maldoje. 

Tad nuolat stenkis gerbti Jėzaus ir 
Marijos vardus savo širdyje ir savo lū- 
pomis. 

III, 


Kur beeitum, kur bebūtum, maldauk 
Jėzų ir šaukis Marijos. 

Laikyk savo gyvenimo taisykle ir rei- 
kalo valandą pagalba šį maldingą šūkį: 
“Vesk, mano Viešpatie, visuomet vesk 
mano kelią Tavo akivaizdoje“. 

Tas visuomet gerai dirba ir visuomet 
gerai elgiasi, kuris savo širdyje turi Jė- 
zų ir Mariją. 

Giedok šių dviejų vardų giesmę, gie- 
dok ją savo širdyje, giedok ją savo lūpo- 
mis, giedok ją savo rankomis. 

Teieško jų tavo žvilgsniai, te maldau- 
ja juos tavo akys, teapglėbia juos tavo 
rankos, tegarbina juos tavo keliai. 


IV. Malda 
O Marija, gailestingumo pilnoji moti- 
na, laikyk prie savęs savo tarną, be pa- 

guodos klaidžiojantį savo bandymų sūku- 
ryje. 

Pažvelk, mano karaliene, pažvelk į ma- 
no vargą ir atverk man savo pilną paguo- 
dos širdį. 

Štai aš maldauju ir tariu savo varge, 
kad nesiliausiu nei neatstosių nuo tavęs, 
kol manęs nepasigailėsi. 

Žinau, Motin, tavo nepalyginamą mei- 
lumą, žinau tą motinišką tavo kilnios šir- 
dies liepsną, žinau tą meilės pilnybę, kuri 
ją pripildo, ir dėl to galiu tavimi pilnai 
pasitikėti. 

Taip pat tavyje, mano Motin, ieškau 
prieglaudos, kad džiaugsme ir liūdesyje 
galėčiau susilaukti tavo budrios pagalbos 
ir išgirsti tavo motinišką paguodą. 


(Lelijų slėnis, XIII skyrius) 

KETVIRTAS SKYRIUS 
MARIJOS DIDYBĖ IR GARBĖ 


I. 


Kasgi yra toji, kuri paskendusi rojaus 
linksmybėmis, kyla iš šio pasaulio tuš- 
tumos? 

O Marija, už dangų didesnė, pasaulis 
yra tavo pakojis, ir tu sėdi arti Dievo 
Jėzaus tau duotame garbės soste. 

Tavo gailestingumas, kuris viršija vi- 
sokį gailestingumą, patraukia mane prie 
tavęs, nes tu visuomet esi kenčiančiųjų 
pagalba ir paguoda. 

O Motina, aš reikalingas paguodos ir 
sustiprinimo. Dar daugiau, man reikia 
tavo Sūnaus malonės, nes žinau, kad be 
jos nieko negaliu padaryti. 

Jei nori, mano Motina, tu gali mane 
pakelti ir padėti man savo galinga pagal- 
ba. Gali mane paguosti savo gausia pa- 
guoda. 

Jaučiuosi pagundų apsiaubtas, tad bė- 
gu prie tavęs, nes jaučiu, kad pas tave 
rasiu pagalbos ir pasigailėjimo. 


II. 


Jei man yra leista prie tavo didybės 
artintis ir tave su pagarba pasveikinti, 
jaučiu, kad privalau su meile prie tavęs 
eiti. 

Nėra tokio pagyrimo, kurį galėčiau 
tau pareikšti; atvirkščiai, esu verčiamas 
tik prašymą tau pateikti. 

Kuris drįstų nepagarbiai prie tavęs ar- 
tintis, bus apviltas. Dėlto aš noriu eiti 
prie tavęs, Motina, su pasitikėjimu, pa- 
garba ir nuolankumu, kad laimėčiau tavo 
meilingumą ir pagalbą. 

Taip, Marija, su pagarba, meile ir pa- 
sitikėjimu aš ateinu savo atveju išreikšti 
tą pasveikinimą, kuriuo angelas klūpoda- 
mas tave pasveikino. 

Reiškiu jį tau ištiestomis ir iškeltomis 
rankomis, reiškiu jį tūkstančių tūkstan- 
čius kartų ir kiekvieną žmogų maldauju 

ji išreikšti vietoj manęs, nes nežinau nie- 
ko saldesnio, ką galėčiau duoti. 


III. Malda 


Motina, labiau pamiltoji už visas mo- 
tinas, o Marija, jei kartais esu tave pa- 
miršeęs, šiandien gailiuosi už tai ir raudų. 

Vienok tu neužmiršk manęs, tu, kuri 
pati viena, pagimdydama Jėzų, atnešei 
gailestingumą. 

Klūpodamas sveikinu tave, lenkiuosi 
tau, sudedu rankas ir krintu žemėn, kad 
su didesne meile klausytum mano mal- 
davimo, 

Tavo akivaizdoje tariu ir trokštu nuo- 
lat kartoti: 

“Sveika, Marija, malonės pilnoji, Vieš- 
pats su tavimi; pagirta tu tarp moterų ir 
pagirtas tavo įsčios vaisius, Jėzus“. 


(Sielos pasikalbėjimas, XXIII skyrius) 

PENKTAS SKYRIUS 
MŪSŲ PAREIGOS MARIJAI 


I. 


Mano sūnau, dar turi išmokti taip 
ieškoti Dievo, kaip Marija ieškojo. 

Privalai remtis josios galinga pagal- 
ba ir visuomet abejoti savo paties jėgo- 
mis, bijodamas šioję žemėje paskęsti sa- 
vo aistrose, 

Naujomis mintimis privalai kilti kas- 
dien aukščiau ir kreipti savo troškimus 
į dangų, kuriame matai Mariją, savo ka- 
ralienę, prie Jėzaus Karaliaus ir tarp an- 
gelų chorų. 

Deja, mūsų silpnumas dažnai privers 
mus nusileisti į šį ašarų klonį! 

Taigi, visų pirmiausia bus reikalinga 
stengtis dažnu maldavimu kelti balsą į 
Mariją, kuri yra gailestingumo motina, 
kad ji teiktųsi pasakyti savo gailestinga- 

jam Sūnui, kaip mūsų sielai stinga uo- 
lumo vyno, kaip jai reikia pamaldumo 
kvepėjimo, kad ji pajėgtų taip jį garbin- 
ti, kaip privalu garbinti Dievą. 

Juk, tiesą sakant, tik Jis vienas sku- 
ba į pagalbą tiems, kurie, norėdami Jam 
įtikti, yra atmetę pasaulį, ir tiems, kurie 
dėl Jo, dėl Jo vardo ir Jo šv. Evangelijos 
buvo pasaulio atmesti. 


II. 


Iš tikro, dažnai yra svarbu žinoti prie- 
glaudą, kurioje galima pasislėpti nuo au- 
drų, užėjus nelaimių viesulams. 

Nėra saugesnio kampelio ar vietos, nei 
ramesnio uosto kaip Marijos prieglobstis. 

Nėra greitesnio bėgiko, atnešančio 
mums pagalbą prieš priešo smūgius, už 
karštą maldą, iš lygumos kylančią į ge- 
rai apginkluotą tvirtovę Mergelės Marijos. 
Ši tvirtovė yra ta pati, į kurią Jėzus į- 
žengė apsivilkti kūnu, lyg šarvais, kad 
toli nublokštų tamsybių kunigaikštį. 

Ženk ir tu į tą tvirtovę, kad rastum 
prieglaudą nuo tave puolančiųjų. Pasilik 

po Mergelės Marijos apsiaustu; motinos 
rankomis būsi saugojamas. 

Marijos malda išvaiko piktųjų priešų 
naikinančias jėgas, jos pagalba išplėš mus 
iš gresiančio pavojaus. 

Pas ją abejojąs randa paramą ir ap- 
leistasis pagalbą. 

Kokia dovana, kokia didelė tau do- 
vana, jei moki parodyti, kad šiuo atžvil- 
giu esi vertas, ir tuo pačiu laiku atsidėjęs 
stengiesi mergelei Marijai visame įtikti. 

Tuo būdu laimėsi jos šioje žemėje ma- 
lonių ir Jo garbę šventųjų bendravime 
aukštybėse. 

Prisirišk prie jos ir neatstok, kol ji 
nesuteiks tau savo palaiminimo, kol nu- 
ves tave į dangų. 


III. Malda 


O Marija, atlaidumo pilnoji valdove, 
tyros meilės ir prisirišimo vardan pasi- 
lieku prie tavo kojų. Suteik mano širdžiai, 
tave maldauju, pasitikėjimo padidinimą. 

Baimė apninka mane, abejojimai grau- 
žia mane, neviltis supa mane pagundose, 

Tik vienas dalykas dar gali mane paguos- 
ti, būtent — kad stengiausi būti tavo iš- 
klausytas. Motina, atsiduodu tavo šir- 
džiai. 


(Vienuoliškas Enchiridionas, IV skyrius) 

ŠEŠTAS SKYRIUS 
MARIJOS GARBĖ IR SUGEBĖJIMAI 


I. 


Marija yra ištikima savo pažadams ir 
dosni savo dovanomis pamaldiesiems tar- 
nams, 

Ji džiaugiasi angelų pagarba, bet vis dėlto 
priima žmonių paslaugas. 

Ji graudžiai rauda su nelaimingaisiais; 

ji užjaučia kenčiančiųjų liūdesį, 

ji ateina pagelbėti gundomiesiems jų 
kovose, 

ji visuomet atsikreipia į besimeldžian- 

čius į ją. 

Visi, kurie su pasitikėjimu ir pamal- 
lumu ieško jos prieglaudos ir šaukiasi 
jos vardo, randa joje apstumą ir paguodą. 

Kaip karalienė, ji duoda įsakymus an- 
gelams danguje ir gali juos siųsti pa- 
galbon stokojantiems. 


29. 


Panašiu būdu ji visur turi piktąsias 
dvasias savo valdžioje ir gali jas sukliu- 
dyti, kad nekenktų jos tarnams. 

Piktosios dvasios bijo dangaus Kara- 
lienės, ir pakanka tik jos vardo joms 
išsklaidyti. 

Jos dreba prieš didingą ir šventą Ma- 
rijos vardą, prieš vardą, kuris krikščionis 
džiugina; jos daugiau nebedrįsta pasiro- 
dyti mums ir nemėgina pakartoti savo 
kląstingų puolimų. 

Vos išgirdusios šventąjį vardą tariant, 
jos dreba, puola kniūpščiomis ir bėga nuo 
griaustinio iš dangaus. 

Juo dažniau tariame šį vardą, juo 
dažniau šventai ir pamaldžiai jo šaukia- 
mės, juo veikiau piktosios dvasios bėga 
nuo mūsų . 


II. 


Mūsų pareiga, už viską šventesnė, — 
kiekvieną akimirką mylėti šventąjį Mari- 
jos vardą. 

Visiems tikintiesiems tai turėtų būti 
religinis veiksmas, 

vienuoliams — mąstymas, 
pasauliečiams — pamaldumas, 
pamokslininkams — garbinimas, 
kenčiantiems — paguoda, 
visuose pavojuose — apsauga. 


Marija tikrai labai artima Dievui: 
labai brangi savo mylimajam sūnui Jėzui, 
visagalė savo užtarimu, kai prašo atleidi- 
mo ir pagalbos nelaimingiems Adomo vai- 
kams, 

Visose gyvenimo aplinkybėse ji tar- 
pininkauja pas savo Sūnų, kad nusikaltu- 
siems išprašytų pasigailėjimą. 

Ji, kaip ir pats Jėzus, visuomet išklau- 
soma dėl jai priklausomos pagarbos. 

Todėl kiekvienas pamaldus krikščionis 
teskuba ieškoti prieglaudos pas Mariją, 
jei nori išvengti paskendimo pasaulio ban- 
gose ir pasiekti amžinojo gyvenimo uostą. 

Iš tikrųjų, mes galime iš jos tikėtis 
daug, nes ji, nors būdama aukščiau už 
mus visus pastatyta, mielai ateina net pas 
pačius mažiausius; ji džiaugiasi vadinama 
nelaimingųjų užtarėja ir ypač našlaičių 
motina. 

III. Malda 


O Marija, meilingoji motina, visų mo- 
tinų mylimiausioji, — 
tu esi žvaigždė jūros horizonte, 
žvaigždė, šypsanti paklydusiam jūreiviui, 
žvaigždė, vedanti į ramybės dangų. 

Te kyla mano paprasta malda į tave, 
Marija. 

Tekyla mano troškimo liepsna į tave, 
mano mylimoji karaliene. Apgink mano 
reikalą savo Sūnaus teisme, nes prieš Jį 
nė vienas nebus rastas nekaltas. 


(Pamokslas naujokams, XXIII skyrius) 

SEPTINTAS SKYRIUS 
MARIJOS DiDINGUMAS IR PRIVILEGIJOS 


I. 


Kad pasisektų pažinti bent dalinai Ma- 
rijos didingumą ir kilnumą, trumpai įsi- 
dėmėk, kokiomis nepaprastomis malonė- 
mis Dievas ją papuošė, išaukštindamas 
virš dangaus angelų bei šventųjų ir virš 
visų žmonių žemėje, 

Ji yra ta šventoji Mergelė, ta mylimoji 
motina, apie kurią Bažnyčioje ir visatoje 
yra pasakyta: “Tu esi išaukštinga, šven- 
toji Dievo Motina, virš angelų, iškelta li- 
gi dangaus sosto“, 

Atidžiai peržvelk senųjų patriarkų 
darbus ir poelgius. 

Iš jų padermės gimė Marija, lygiai 
mergelė ir motina, rožė be erškėčių tan- 
kumyne. 

Kaip anksčiau Kristaus gimimas, Jo 

mirtis ir gyvenimas buvo pranašiškai pa- 
vaizduotas patriarkų, pranašų ir karalių, 
teisėjų, kunigų ir levitų, mokytojų ir pa- 
galiau rašto žinovų žodžiais, simboliais ir 
stebuklais, — 

Panašiai, lyg dieviškų sutvarkymų, 
palaimintoji Mergelė Marija buvo toly- 
giai paskelbta praėjusių amžių mergelių 
garsiųjų, garbingųjų motinų, pavyzdingų 
našlių ir visų šventai gyvenančių moterų. 


II. 


šv. Rašto liudijimu, Marija nuo visų 
amžių buvo ir visuomet bus, švenčiausia 
mergelė tarp visų mergelių, 
gražiausia moteris tarp visų moterų, 
meiliausia motina tarp visų motinų, 
skaisčiausia duktė tarp visų dukterų, 
garsiausia valdovė tarp visų valdovių, 
garbingiausia karalienė tarp visų kara- 
lienių. 
Be to, joje yra sutelktas nepalygina- 
mu skaistumu gyvenąs ir šviečiąs 
visas mergelės gražumas ir visas dorybių 
patrauklumas, 

visa dieviška išmintis ir visa širdies meilė, 
kiekvienas doras darbas ir kiekvienas 
šventumo vaisius. 

Marija niekad neturėjo pirmatakės, 
ji šiandien neturi lygios, 
ji niekad neturės pranašesnės. 

Kaip senovėje tarp visų šventovių Sa- 
liamono buvo puošniausia, turtingiausia, 
garsiausia ir vienintelė savo rūšies, pa- 
našiai Marijos simbolinė šventovė savo 
pranašumu pralenkia šventųjų šventovęs. 
Ji pati viena nusipelno daugiau meilės ir 
garbės. 


III. Malda 

Marija, danguje šviečianti žvaigžde, 
mergele, dangaus karaliene, žemės valdo- 
ve, nė vienos moters negalima palyginti 
su tavimi, nepaisant, kokiomis dorybėmis 
dangus būtų ją papuošęs, nes tu esi vie- 
nintelė visų išrinktųjų tarpe. 

Dievas Tėvas mato tave tokią, kokia 
buvai prieš visus amžius, ir skirtu laiku 
sutvėrė tave žemėje, kad taptumei jo sū- 
naus motina. 

Neapsakomasis stebukle, nelauktasis 
džiaugsme, Gyvojo Dievo Sūnus pasauliui 
išgelbėti tampa tavo sūnumi ir tu esi 
Jo motina. Tuo būdu tampi mūsų tar- 
pininke ir viso pasaulio tarpininke. 

Marija, visų moterų gražiausioji, vi- 
sas pasaulis tešlovina tave, garbina tave, 
gieda tau ir myli tave! 

Kiekvienas tvėrinys tekartoja tau pa- 
gyrimus danguje ir žemėje, dabar ir visa- 
dos. 


(Pamokslai naujokams, XXV skyrius) 

AŠTUNTAS SKYRIUS 
MARIJOS GRAŽUMAS IR KILMĖ 


I. 


O Marija, garsingoji mergele, 
iš vaisingos patriarkų giminės kilusioji, 
kurią šventieji kunigų palikuoniai maitino, 
O Marija, popiežių kilnumu pagerbtoji, 
pranašų būrio paskelbtoji, 
karalių didingumo paveldėtoja, 
Dovydo namų įžymioji dukterie, 
Judo giminės aukščiausioji garbe. 
Naujosios Izraelio tautos šventoji did- 
vyrę, 
šventosios tautos gyvasis simboli, 
palaimintųjų tėvų stebuklingasis kūdiki, 
tu nusipelnai garbę ir šlovę, 
tu nusipelnai švelnumą ir meilę. 


Tu esi brangakmenis tarp visų moterų, 
tu, kuri net prieš laiko pradžią, 
buvai parinkta Dievo motina. 

O Marija, patriarkai troško tavo gi- 
mimo, 
išmintingieji pranašai paskelbė tave, 
teisingieji ir karaliai liudijo apie tave. 
Izraelio tauta ilgėjosi tavęs 
ligi dienos, kurią pagaliau pasirodei 
šio mirštančio pasaulio išganymui. 


II. 


O Marija, tavo vardas yra skelbiamas 
visame pasaulyje, 
nuo saulės tekėjimo iki jos nusileidimo, 
tarp visų tautų, žydų ir stabmeldžių, 
graikų ir lotynų, romėnų ir skitų, — 
visur tavo vardas yra skelbiamas drauge 
su Evangelija. 
Visur ir kasdien tavo vardas pamoks- 
luose minimas, 
bažnyčiose ir koplyčiose, 
vienuolynuose, laukuose, dykumose, 
Jis kartojamas mažųjų ir didžiųjų, 
kunigų, daktarų ir pamokslininkų, 
kurie visi lygiai stengiasi tave pagerbti. 
Taip, Marija, teisingųjų choras drau- 
ge jungia savo harmonijas ir savo balsus, 

kad apgiedotų tavo patrauklumą, tavo 
malonę ir tavo šventumą. 

To choro meilė yra tokia didi, jo meilė 
tokia švelni, 
jog jis, niekad nepailsdamas, gali giedoti, 
dvasioje stebėti, mąstyti ir džiaugsmingai 
minėti tavo paslaptis, 
prisimindamas Išminties žodžius: 
Tie, kurie valgo tos duonos, vis dar alksta, 
ir kurie geria to vyno, vis dar trokšta. 


XI. Malda 


Ateik tad, Marija, mieloji mergele, 
kurią aš myliu! 

Ateik tad, mano viltie ir mano 
paguoda! 

Ateik, nes, kai aš esu prie tavęs ir kai 

girdžiu tavo balsą, 
atrodo, kad turiu visą gėrį, 
atrodo, kad esu apsaugotas nuo viso 
blogio. 

Atsimindamas tavo saldų 
maloningumą, 
ateinu ieškoti prieglaudos po tavo 
apsauga, 

o Marija, kuri moki, kaip suteikti 

silpniesiems stiprybę, 

pavergtiesiems laisvę, 

būk man gailestingiausia, 

dėl savo meilės būk man motina. 
Taip iš patyrimo aš žinosiu, 

kaip su susižavėjimu paguodi, 

kaip su užtikrinimu apgini 

visus, kurie tau ištikimai tarnauja. 


(Sielos pasikalbėjimas, V skyrius) 

DEVINTAS SKYRIUS 
MARIJOS SIMBOLIAI 


I. 


Šlovė, pagyra ir garbė Dievui aukšty- 
bėse, kuris tau, Marija, suteikia didesnę 
malonę, kaip visų šio pasaulio moterų, ir 
kuris aname pasaulyje tau skiria garbės 
vietą, prie savo sosto dangaus aukštybėse 
virš visų angelų ir šventųjų chorų. 

O garbingoji ir nuostabioji mergele 
Marija, 

Motina ir taip pat tavojo Dievo dukterie, 
tu esi nusipelniusi visokią garbę ir šlovę. 


Tu esi didžiausia savo nusižeminime, 
gražiausia savo mergystėje, 
karščiausia savo meilėje, 
nuolankiausia savo kantrybėje. 

Tu esi maloningiausia savo 
gailestingume, 
giliausia savo mąstyme, 

tu labiausiai susižavėjus savo maldoje, 
iškiliausia savo kontempliacijoje, 
jautriausia savo užuojautoje, 
šviesiausia savo patarime, 

galingiausia savo pagalboje. 


II. 


Tu esi, Marija, Dievo būstinė, 
taip pat ir dangaus vartai, 
džiaugsmų sodas, malonių šaltinis, 
angelų garbė ir žmonių išganymas. 

Tu esi gyvenimo menas, dorybių 
žėrėjimas, 
dienos šviesa, nelaimingųjų viltis, 
ligonių sveikata, našlaičių motina. 

Mergelių mergelę, visų gražiausioji 
ir kvapiausioji, 
tu turi savyje, Marija, 
žvaigždės skaistumą ir rožės patrauklumą, 
aušros gražumą, mėnulio švelnumą, 
perlo gilumą ir saulės žėrėjimą. 


III. 


Malonioji Mergele, tu taip pat esi 
savo gyvenime nekalta lyg avinėlis, 

savo širdyje paprasta kaip balandėlis, 
išmintinga, kaip pritinka kilniai valdovei, 
paklusni, kaip dera nusižeminusiai 
tarnaitei. 

Marija, šventasis medi, aukštasis ir 
prakilnusis kedre, 
gausus uogomis vynmedi, vaisiais 
aplipęs fygų medi, 
aukštasis ir tvirtasis kiparise, garbės 
pilnoji palme, 
tavyje yra surinkti visi geriausi daiktai, 
per tave mums yra pažadėtas visoks 
malonumas. 

Mes visi skubame pas tave, Marija, 
kaip sūnūs pas mylimąją motiną ar kaip 
našlaičiai pas pamiltąją globėją. 

Dėl savo nuopelnų apsaugok mus nuo 
viso blogio. Savo maldomis gelbėk mus 
nuo visokio pavojaus. 


IV. Malda 


Marija, aukso rože, maloni ir drauge 
graži, tebūnie leista mano gilaus prašy- 
mo maldoms kilti į tave! 

Štai aš stoviu, belsdamasis į tavo būs- 

to duris, ir tikiuosi sulauksiąs pasigailė- 
jimo savo sielvartų ir vargų sūkuryje. 

Iš tikrųjų, tu esi gailestingumo moti- 
na ir teiki nusidėjėliui atleidimo viltį. 

Tavo švelnumas ir tavo gerumas, Ma- 
rija, praneša visa, ką šioje žemėje gali- 
ma išreikšti, 

Tu esi iškelta aukščiau už garbę bei 
šlovę, kurių yra sulaukę šventieji, ir aukš- 
čiau už palaimintųjų dvasių dorybes, ge- 
rumą, mMeilumą bei žavingumą. 

Jei taip nebūtų tikra, kaipgi, Marija, 
galėtum apipilti nelaiminguosius tokiu 
didžiu meilumo, tokia paguodų gausybe, 
tokia didžia viltimi ir tokiu didžiu gai- 
lesčiu. 

Tu niekuomet netapsi neturtinga, nes 
tavyje yra pradėtas viso gėrio šaltinis. 

Tu esi dangaus pažiba bei šventųjų 
džiaugsmas ir šventė, Švenčiausiojo ta- 
bernakulis. 

Mūsų protėviai ilgėjosi tavęs amžius, 
— tavęs paskirtos motinos ir išrinktos 
mergelės, kuri turėjo suteikti visą atleidi- 
mą žemėje ir visą pilnybę danguje. 

(Trys tabernakuliai, III skyrius) 


44 


DEšIMTAS SKYRIUS 
DIEVIšKOJI MARIJOS MOTINYSTĖ 


I. 


Naujas stebuklas pasireiškia sutverta- 
me pasaulyje: Dievo galybe moteris savo 
kūne apima Sutverėją. 

Kuris yra šis stebuklas, Viešpatie Jė- 
zau, argi ne Tavo prasidėjimas šv. Dvasios 
veikimu ir gimimas iš mergelės Marijos? 

Tai yra gimimas, šioje žemėje dar ne 
suprastas; jis neturėjo panašaus ir niekad 
neturės lygaus. 

Šventasis ir iš tikrųjų palaimintasis gi- 
mė, kuris privertė pasitraukti gimtąją 
nuodėmę ir atnešė pasauliui naują šven- 
tumą! 

Kelkis, naujoji Motina! Giedok, Marija, 
kad tu esi pranašo skelbtoji moteris, kad 
esi toji, kuri savo motinyste nusipelno šią 
neapsakomą garbę, šią neaprašomą garbę, 

nes esi nešiojusi savo įščioje, Nekaltoji, 
įvilktą į tavo mergelės kūną Tą, kurį vi- 
sas pasaulis nesugeba apimti. 

Šiuo būdu tu tapai kažkuo daugiau 
negu ištisa visata, 

Nes šis Dieviškasis Kūdikis, kuris ta- 
po tavo sūnumi, tiesiog iš tavo įščios, 
jau mums pasirodo žmogumi, jei ne savo 
garbingai sutvertu kūnu, tai bent savo 
užslėptos dievystės jėga. 

Taip, palaimintoji Motina, tavo sūnus 
Jėzus nuo savo prasidėjimo akimirkos jau 
buvo pilnas malonės ir tiesos. 


II. 


Kalbėk tad, Valdove, kalbėk savo tar- 
nui, nes tavo tarnas klauso! 

Marija, tu esi mano valdovė, ir dar 
daugiau, — tai sakau su pasitikėjimu, — 
esi mano motina, ir Jėzus, tavo sūnus, ta- 
po mano broliu. 

Iš tikro Jį pagimdei ne sau vienai, bet 
visam pasauliui. 

Aš nebenoriu toliau vadinti motinos 

vardu kurios kitos, išskyrus tave, Marija, 
nes tu esi Dievo ir mano motina. 

Šioje žemėje nėra moters, tau lygios 
galybe, didingumu, gražumu, nuolankumu, 
dosnumu, saldumu, užuojauta, ištikimumu 
ir meile. 


II. 


Šiandien aš trokštu pasirinkti tave, 
Marija, savo motina ir noriu visiškai ta- 
vimi pasitikėti. 

Norėčiau, kad šis mano pasirinkimas 
būtų tavo patvirtintas visam laikui, nes 
man pakanka, Marija, būti su tavim visą 
laiką sujungtam. 

Tada, Marija, aš didžiai džiaugčiausi 
tavo vardu ir skelbčiau tavo šlovę per 
amžius. 

(Lelijų slėnis, VII skyrius) 

ANTROJI DALIS 


SOPULINGOSIOS PASLAPTYS 


VIENUOLIKTAS SKYRIUS 
MALONINGA MARIJOS GLOBA 


I. 


Tikrai laimingas yra tas, kuris moka 
šiame gyvenime priimti Jėzų bei Mariją 
ir angelus bei šventuosius — 
palydovais kelionėje ir patarėjais 
abejonėse, 
prižiūrėtojais darbe ir tvarkytojais 
poilsyje, 
bičiuliais namie ir draugais svetur, 
padėjėjais kovoje ir pagelbininkais 
pavojuose, 
globėjais mirties valandoje ir teisėjais 
teisme, 
užtarėjais pas Dievą ir paveldėjimo 
bendrininkais danguje. 


Tu, kuris nori apleisti pasaulį ir jo 
viliones, 
leisk Jėzui ir Marijai būti tavo 

vienintele meile, 
leisk Dievui būti tavo tėvu ir Jėzui tavo 
broliu, 


leisk Marijai nuo šiol būti tavo 
vienintele motina. 


Paimk angelus savo draugais, nelai- 
minguosius savo broliais, nuolankiuosius 
ir neturtėlius savo bičiuliais. 


II. 


Yra šventa šeima ir vaisinga giminė, 
kurią Dievas tau leidžia ir kurią Jis myli. 


Tikėjimas yra jos pamatas, viltis — 
jos stiprybė, o kantrybė ir meilė — jos 
papuošalai. 


Drebėk ir giedok, ištikimoji siela, kaip 
Marija kadaise giedojo Dievui, drebėda- 
ma tą jos didžio džiaugsmo dieną, kurią 
Išganytojas, Jėzus, buvo joje pradėtas. 

Šlovink Viešpatį, didžiai Jį šlovink ir 
tark Marijai: šiandien pas tave, mano 
motina, randų prieglobą ir nuolankiai 
prašau tavo pagalbos. 

III. Malda 


Jei esi su mumis, Marija, šioje kovoje, 
tad kas išdrįs pakilti prieš mus? 

Ir jei tu teiki mums savo apsaugą, tad 
kas pajėgs mus kada nors nugalėti? 

Ištiesk ant manęs, Marija, ištiesk sa- 
vo rankas, nes aš noriu ieškoti sau prie- 
glaudos tavo šešėlyje. 

Tark mano sielai: “Aš — tavo užta- 
rėja, nieko nebijok. Kaip motina paguo- 
džia savo sūnų, taip aš tave paguosiu, 
mano vaikeli!“ 

Kokie meilūs tavo žodžiai, Marija, ir 
kaip mane guodžia, Motin, tavo balsas! 

Leisk, kad mano širdis visuomet jį 
girdėtų 


(Dievotos maldos, III skyrius) 

DVYLIKTAS SKYRIUS 
MARIJOS PASIGERĖJIMAI 


I. 

Nėra čioje žemėje žodžių, kurie galė- 
tų išreikšti Mergelės Marijos pasigėrėji- 
mus ir džiaugsmus. 

Nėra proto, kuris galėtų kada nors 

suvokti jos, kaip mergelės, džiaugsmų 
apstumą ir, kaip motinos, paguodų dy- 
dį, nes — 
Juo apstesnis malonės įpylimas, juo gau- 
sesnės laimės dovanos. Panašiai, juo daž- 
nesni Dievo aplankymai, juo karštesni ir 
troškimai bei meilė, 

Dėlto sek paskui Mariją, Išganytojo 
motiną, kad patektum į jos vaikelių skai- 
čių. 

Stenkis atsidėjęs vaikščioti Marijos 
pėdomis dorybių kelyje, kad pasiektum 
garbės su ja. 

II. 


Būk giliai susikrimtęs dėl dungsnumo 
praeityje ir dėl klaidų, deja, dar nenuga- 
lėtų. 

Melskis, kad visi tvėriniai garbintų 
Dievą ir laikytų jo įsakymus. 

Dėkok už dieviškąsias dovanas, gau- 
tas per Dievo motiną. 


Teik jai visokeriopą šlovę ir pagar- 
bą: jei prigimties įstatymas įpareigoja 
vaikus mylėti savo kūno motiną, argi ne 
daug daugiau meilės ir švelnumo priva- 
lome reikšti malonės Motinai? 


Labiau kaip visas motinas privalau 
mylėti Mariją, kuri kartu yra Dievo mo- 
tina, Šventosios Bažnyčios motina ir mū- 
sų pačių motina. 


III, 


Kaipgi, Marija, galėčiau kada nors 
būti nuliūdęs širdyje, kai man suteiki 
paguodą? 

Kaipgi galėtų bijoti priešo tas, kuris 
kiekvieną valandą gali kreiptis į tave? 

Palenk, gailestingumo pilnoji Motina, 
palenk savo ausis į mano nuolankias mal- 
das. 

Atsižvelk, gailestingumo pilnoji Moti- 
na, kaip Rebeka, į savo tarną ir duok 
jam. atsigerti kelis lašelius. 

Įliek į mane nors ir mažiausią dale- 
lę tos malonės ir saldžios paguodos, kuri 
tavyje paslaptingai glūdi. 

Šioji malonė visuomet reikalinga vi- 
siems žmonėms, visuomet malonu ją pri- 
imti; ji man būtų būtinai reikalinga šio- 
je valandoje. 

Mažiausias lašelis, kurį tu, Marija, 
užlašini ant lūpų, man atrodo toks galin- 
gas ir tokio didžio pranašumo, jog visi 
žemės malonumai pasirodo tokie žemi, be- 
verčiai ir lygūs niekui. 


(Dievotos maldos, III malda) 

TRYLIKTAS SKYRIUS 
MARIJOS DŽIAUGSMAI 


I. 


“Mano siela garbina Viešpatį, ir ma- 
no dvasia džiaugiasi Dievuje, mano Iš- 
ganytojuje. Nes Jis pažvelgė į savo tar- 
naitės žemumą.“ 

Džiaukis, o nekaltoji motina, nes sau- 
goji mergystės garbę. 

Laimingai džiaukis, mergele, tapusi 
motina, nes tu apsaugoji mergystės gar- 
be nuo prakeikimo, slegiančio moteris. 

Tu tikrai gali džiaugtis Dievuje. Tu 
„turi savyje Tą, kurio negali apimti že- 
mė drauge su dangumi. 

Tu šildai Jį ant savo rankų, džiaugs- 
mingai Jį guldai į Jo lopšelį; tik tu vie- 
na, Motina, gali garbinti Jėzų, savo sū- 
nų, kurį laike pagimdei ir kuris prieš 
tave, prieš visą laiką nuo amžinybės Die- 
vą turi tėvu. 

Tik tu viena atlieki motinos pareigas 
Dievui, kuris tau suteikia motinystę. 

Tik viena tu gali tikrai džiaugtis ja- 
me, kuris tave padaro didinga ir dan- 
giška! 


II. 


Tešlovina tave, Marija, dangus ir že- 
mė, tekartoja tau pagyrimo giesmę kiek- 
vienas tvarinys. 

Tesidžiaugia tavo akivaizdoje visa 
mano būtybė, teaukština tave, mylimoji 
motina, mano siela. 

Liežuvis yra bejėgis išreikšti tavo di- 
dybę ir dvasią suprasti tavo nuostabu- 
mą. 

Dėlto aš galiu vien su nusižeminimu 
nusilenkti prieš tave ir maldingai tau 
kalbėti: paimk mane, mano Motina, į 
savo rankas, meilingai klausykis mano 
širdies atodūsių ir drauge su manimi pri- 
glausk taip pat visus manuosius. 

Jėzaus akivaizdoje mano siela yra be- 
žadė, nes ji žino, kad tik Jame gali rasti 
savo laimę. 

Marija, parodyk man šį paslaptingą- 
jį turtą, kurį slepi savyje. 

Taigi aš tikiu, kad Jis yra viengimis 
Tėvo sūnus; taip pat tikiu, kad Jis yra 
tavo pirmgimis, paslaptingai gimęs iš ta- 
vo mergystės. 

Aš žinau, kad Jis yra mano Dievas, 
mano Išganytojas ir mano Tėvas; aš ži- 
nau, kad Jis tave pasirinko savo motina. 

Ak, kaip aš trokštu per tave pamaty- 
ti Jį, tavo sūnų, ir trokštu Jį pagarbin- 
ti ant tavo rankų. 

Motina, tu Jį apvilkai savo kūnu. Dėl 
to dabar Jo negalima matyti be tavo pa- 
galbos. 

O jei nemalonėsi Jo mums parodyti, 
kas iš mūsų užsitarnaus kada nors Jį pa- 
matyti? 

Vien per tave prieiname prie Sūnaus, 
o per Sūnų pasieksime Tėvą. 

Todėl parodyk man Jėzų, nes Jis pa- 
sotina mano sielą. Aš neieškau nei trokš- 
tu kito tėvo, tik Jėzaus, tavo sūnaus, ma- 
no Išganytojo ir mano Dievo. 

O Motina, aš trokštu pamatyti Jėzų, 
kurį tu myli labiau, kaip visus kitus! 

Mano siela dūsaudama ilgisi Jame pa- 
skęsti, mano širdis džiaugias ir trokšta 
Jį turėti. 

Jei nori su Marija matyti Jėzų, priva- 
lai, pirmiausia, akis laikyti skaisčias. 

Jei nori su Marija matyti Jėzų, turi 
būti šventas ir pamaldus. 

Jei nori su Marija matyti Jėzų, turi, 
pagaliau, apleisti pasaulį ir stengtis pa- 
mažu kilti į dangų. 


II. Malda 


O Marija, žinau savo nuodėmes ir sa- 
vo trūkumus. Suprantu, kad nesu vertas 
matyti Jėzų. 

Tačiau negaliu nurimti, kol Jame ne- 
su paskendęs. 

Ir negaliu paliauti maldavęs, nes ži- 
nau, kad Jis nori būti prašomas. 

Mano širdis mane ragina primygtinai 
maldauti, nes žinau, jog ir tu nori, kad 

188 prašytume. 

Taigi, mano Motina, aš trokštu būti 

ištvermingas maldoje ir kontempliacijoje. 


(Kalėdų pamokslai, II pamokslas) 

KETURIOLIKTAS SKYRIUS 
MARIJOS MEILĖ IR SIELVARTAS 


I. 


Vaikelis Jėzus pasiliko Jeruzalėje 
po Velykų švenčių ir prapuolė; jo tėvai 
grįždami iš pradžių to nepastebėjo. 

Koks netikėtas atsitikimas! Kokia pa- 
slaptis?! Ar nebūtų buvę geriau pasilikti 
Nazarete ir neprarasti vaikelio kelionė- 
je? 

Tai neabejotina, nes prarasti Jėzų 
reiškia prarasti daugiau kaip visą pasau- 
lį ir visa, kas jame yra, 

Deja, kaipgi galėjo tėvai džiaugtis 
švente, pergyvendami tokį skaudų ban- 
dymą? 

Juk nuliūdusiems ir sielvarto ištik- 
tiems nėra baisesnės nelaimės, kaip pra- 
rasti tai, kas gali būti jiems vienintelė 
paguoda. 

Tik tie, kurie žino, ką reiškia mylėti, 
gali suprasti mergelės Marijos skausmo 
gilumą šiame bandyme. 

Daug mieliau ji būtų pasilikusi nuoša- 
lume, pasislėpusi Nazarete, užuot vykusi 
į Jeruzalę ir dalyvavusi šventovės iškil- 
mėse. 


Bet ji, Įstatymo motina, norėjo pilnai 
laikytis papročių ir įstatymo, kad duotų 
mums paklusnumo pavyzdį. 


Be to, ji apleido savo namus ir kai- 
melį, kad dalyvautų su Jėzum ir Juoza- 
pu Jeruzalėje pagal įsakytą paprotį. 


II. 


Tuo pačiu atvėju, Dievas, norėdamas 
mums duoti kantrybės pavyzdį nelaimė- 
je, leido Marijai prarasti savo sūnų, kad, 
Jį praradusi, galėtų ašarodama Jo ieško- 
ti; kad Jį galėtų atrasti tik po trijų die- 
nų ir kad atradusi galėtų dar su dides- 
niu džiaugsmu savo brangenybę parsi- 
vesti namo. 


Tenedrįsta niekas savimi pasitikėti, 

tarytum Kristų jis turėtų tik sau vie- 
nam. 

Tegul neniekina kitų nė vienas, nes 
jis nežino, ar pats patinka Dievui. 

Jėzus daugeliui pasilieka paslėptas ir 
apsireiškia tik mažam skaičiui. 

Jis rodė savo dievybę, kai norėjo, ir, 
kai norėjo, slėpėsi, visuomet prieš akis 
turėdamas tikslą ir priežastį. 

Prarasti Jėzų ne visuomet nuostabu, 
bet jaučiu, kad man tai yra nuostolis, ku- 
rį giliai jaučiu savo širdyje. 

Tačiau prisipažįstu, kad tai įvyksta 
dėl mano kaltės ir kad dažnai esu ver- 
tas dar didesnės bausmės, nes ne visuo- 
met mokėjau prižiūrėti savo širdį, 

Buvau pilnas apsileidimo ir atšalimo. 
Taip praradau savo Dievo malonę ir ne- 
bežinau, kas galės ją man kada nors su- 
grąžinti. 


III. Malda 


Dievo Motina ir gailestingumo Moti- 
na, ateik man į pagalbą šiame didžiamė 
sielvarte. 

Padėk man, dangiškoji ponia Marija, 
kuri atvedi į dangaus gyvenimą, Tavyje 
ieškau ramybės ir laimės. 

Tu žinai, kaip yra skaudu Jėzų pra- 
rasti ir kaip saldų Jį vėl atrasti. 

Jeigu toks bandymas buvo siųstas tau, 
Marija, kuri buvai be nuodėmės, argi 
nuostabu, jei esu bandomas aš, kuris taip 
dažnai įžeidžiu savo Dievą? 

Ką turiu daryti, kad vėl atrasčiau Jė- 
zų? 

O Marija, jei dar man lieka bent kiek 
vilties vėl atrasti Jėzų, tai tik tavo pa- 
galba, nes tavyje visa mano viltis. 

Tatai glūdi tavo pagalboje ir tavo 
nuopelnuose, nes esi už bet kurį Jam mie- 
lesnė ir artimesnė, 

Pamokyk mane ieškoti mano Mylimo- 
jo tol, kol Jį surasiu. Marija, tu pati būk 
mano palydove. 

Tada aš džiaugsmingai giedosiu su 
tavim: “Sveikinkite mane, nes aš suradau 
savo Mylimąjį, savo širdies Mylimąjį, ku- 
rio mano siela ilgisi." 

(Atradimas Jėzaus šventykloje, 
II pamokslas) 

PENKIOLIKTAS SKYRIUS 


KRISTAUS IEšKOJIMAS PAGAL KRISTAUS 
PATARIMUS 


Į. 


Mano sūnau, klausyk mano patarimų, 
sek mano pavyzdžiu ir būsi paguostas. 

Jei kartais pasitaiko prarasti Kristų, 
nenusimink, nenuleisk rankų, neapleisk 
maldos ir neieškok žemiškojo suramini- 
mo; laikykis nuošalumo ir verk dėl sa- 
vęs, nes tik tuo atveju vėl atrasi Jėzų, 
atrasi Jį savo širdies šventovėje. 

Ne, Jėzaus nerasi didmiesčių kryž- 
kelėse, nei besilinksminančiųjų susibūri- 
muose, nei pasauliniuose susirinkimuose; 
Jį neabejotinai teatrasi teisiųjų tarpe ir 
šventųjų draugystėje. 


II. 


Mano sūnau, ašarose turi ieškoti To, 
kurį praradai malonumuose, 

Ištikimu tarnavimu turi patraukti Tą, 
kurį palikai dėl apsileidimo, 

Nuolankumu turi atšaukti Tą, kurį 
atstūmei dėl puikybės. 

Malda turi palenkti Tą, kuris neklau- 
so vėjavaikiškos širdies. 

Su baime ir drebėjimu turi maldauti 
Tą, kuris nemėgsta puikybės ir tingėji- 
mo. 

Su dėkingumu turi šlovinti Tą, kuris 
visuomet yra pasiruošęs suteikti savo 
malonę, 

Karšta meile turi mylėti Tą, kuris 
kiekvieną myli ir kiekvienam atleidžia, 
kuris visiems nesigailėdamas teikia savo 
malones, kuris niekuomet neapleido nė 
vieno. 


III. Malda 


Motina Marija, kai dangaus vartai už- 
siveria dėl mano nuodėmių, kai visi jėji- 
mai man uždrausti, kai visos jėgos ir vi- 
soks patarimas mane apleidžia, kai aš 
niekaip negaliu sau padėti, kai gyvenimo 
nuovargis ir širdies rūpesčiai taip ima 


66 


slėgti mane, kad man niekas nemiela, kai 
džiaugsmo saulė virsta gedulo naktimi, 
kai paguoda iš aukštybių išnyksta, kai 
nusiminimas ima spausti mane iš visų pu- 
sių, kai pagundų vėjas pakyla, kai aistrų 
bangos stiprėja, kai ligos mane parbloš- 
kia, kai visos priešingybės kartu kovoja 
prieš mane, kur gi aš bebėgsiu ir į ką be- 
sikreipsiu, jei ne į tave, Marija, kuri vie- 
nintelė moki paguosti nelaiminguosius ir 
pagelbėti vargstantiesiems? Į ką gi aš 
kreipsiuosi, kad nekliudomas pasiekčiau 
išganymo uostą, jei ne į tave, Marija, Jū- 
ros Žvaigžde, be paliovos žibančią dan- 
gaus skliaute ir nuolat siūlančią liepsno- 
jantį malonės žibintą? 


(Sielos pasikalbėjimas, VI skyrius) 

ŠEŠIOLIKTAS SKYRIUS 
MARIJOS SOPULIAI IR SKAUSMAI 


I. 


Marija nė vienos dienos negyveno be 
skausmo:  vienok didžiausiuose savo 
skausmuose ji niekuomet neliko be paguo- 
dos. 

Kiekvienas vargas, kentėtas dėl Jė- 
zaus, atneša sielai saldumo ir džiaugsmo. 


Juo daugiau kenčiame dėl smūgių 
sunkumo, juo didesnį malonių gausumą 
nusipelnome. 

Marija kentėjo ir su širdgėla kentėjo 
dėl didelio žmonių skaičiaus nuodėmių. 


UM D DD 


kurie buvo pagundų ir vargų bandomi. 

Ji kentėjo dėl žmonių nedėkingumo, 
kuriems Dievas pasiuntė savo Sūnų, kad 
atidarytų prarastąjį rojų; ji kentėjo dėl 
nedorųjų atkaklios žūties, kurie ieško 

žemiškųjų dalykų vietoje dangiškųjų ir 
atsisako paklusti Dievo Žodžiui. 

Ji kentėjo, matydama teisųjį engia- 
mą, bedievį nuo Dievo nutolusį, neturtėlį 
paniekintą ir turčių išaukštintą. 

Ji kentėjo, matydama pasaulį, atsida- 
vusį blogiui, atsisakiusį kreipti akis į 
šviesą, kurią pats Dievas atėjo atnešti į 
pasaulį, 

Tie skausmai buvo tarytum aštrūs 
peiliai, įsmigę į šios Motinos gailestingą- 
ją širdį. 

Tačiau ji visuomet buvo kantri, tyliai 
kenčianti kankinės gyvenimą ir verkianti 
dėl žmonių išganymo. 


II. 


Jei pažvelgsi giliau į jos gyvenimą, 
pamatysi, kiek ji iškentėjo per Jėzaus 
kančią. Apmąstydamas jos gyvenimą, įsi- 
tikinsi, kad ji patyrė tiek kartumo at- 
vejų, kiek valandų Jėzus gyveno šioje 
žemėje ir kiek jo kūno sąnarių buvo per- 
vertų ant kryžiaus, Kiek kartų Kristus 
kentėjo, ir Marija nebūtų jautusi tų ken- 

tėjimų? Jei ji baisiai kentėjo kelioms die- 
noms praradusi Kristų šventovėje, tad 
kiek aštriau ji kankinosi, matydama Jį 
mirštant, prikaltą ant kryžiaus? 


Kiekviena širdis žino, kad motinos 
meilė pralenkia užuojautą, visokią žino- 
mą meilę ir prisirišimą. Jei tad nori gi- 
liau įžvelgti į Marijos motiniškąją šird- 
gėlą, suprask jos, kaip mergelės, meilės 
pranašumą ir gylį. 


III. Malda 


Marija, meilingoji ir brangioji moti- 
na, ateik ir aplankyk mano sielą jos var- 
ge. 


Tu vienintelė gali suteikti ramybės, 
nes širdies kančioms moki suteikti saldų 
palengvėjimą, Ateik, ištiesk savo ranką 
puolusiam tarnui, dar kartą pakelk jį sa- 
vo malonės pagalba. Skubėk, Marija, iš- 
rinktoji Dievo Motina, dar kartą parody- 
ti mums visiems savo maloningumo ap- 
stumą. 

Nors taip žemai esu puolęs, visvien 
aš neužmiršau tavęs ir niekuomet tavęs, 
mano motina, neužmiršių. 


(Pamokslai naujokams, XXV pamokslas) 

SEPTYNIOLIKTAS SKYRIUS 


MARIJOS KARTĖLIS 


I 


Marija, Jėzaus Motina, pasiliko vie- 
nui viena prie kryžiaus papėdės, kaip ap- 
rašo apaštalas savo įkvėptame praneši- 
me. 

Po Jėzaus kryžiaus atminimo, visų 
gražiausias atminimas yra Marijos, Jo 
motinos, kuri viena teturėjo drąsos sto- 
vėti prie savo sūnaus, ant kryžiaus mirš- 
tančio pasauliui nuo mirties išgelbėti. 

Koks jaudinąs Motinos ir Sūnaus vaiz- 
das: 

Motina kenčia, o Sūnus paguodžia; 
Motina verkia, o Sūnus šypsosi; 
Motina bestovinti prie kryžiaus, o Sūnus 
prikaltas prie to paties kryžiaus; 

Motina aimanuoja, o Sūnus miršta. 

Koks didis skausmas! Jis turėtų bū- 
ti įdiegtas kiekvieno krikščionio širdyje. 

II. 


Pilotas įsakė tokią antraštę užrašyti 
ant kryžiaus: Jėzus Nazarėnas, žydų ka- 
ralius. 

Tu irgi įsirašyk į savo širdį, įsirašyk 
Jo vardą prieš žmonių pajuoką ir prieš 
piktosios dvasios suktus gundymus. 

Šio vardo galybe būsi apgintas nuo 
visų piktojo antpuolių. 

Taip pasielk ir įbrėžk nukryžiuotojo 
Jėzaus vardą į savo širdį. Tada pamaty- 
si šalia savęs Mariją, stovinčią kaip prie 
kryžiaus ir užtariančią tave pagundų lai- 
ke ir mirties valandoje. 


II. 


Nė viena šio pasaulio motina, gimdy- 
dama mylimą kūdikį, nejautė tokios lai- 
mės, kaip Marija, nes jos, vienintelės iš 
moterų, sūnus ir Dievo Sūnus buvo tas 
pats. 

Nė viena motina nepatyrė skausmo, 
lygaus Marijos skausmui, mirštant jos 
sūnui. 

Marija dėl savo užuojautos turėjo iš- 

kentėti visus savo sūnaus kančios skaus- 
mus. 

Iš tikrųjų, apsiašarojusi ji stovėjo 
prie kryžiaus ir kiekvieno sielvarto at- 
vejų jautė skausmą kalavijo, kartėliu 
perveriančio jos širdį. 

Buvo tikras stebuklas, kad savo skais- 
čiame kūnę ji pajėgė pakelti tokius skaus- 
mus, nes kiekvienų atžvilgiu jos siela 
patyrė lyg kankinimą, kaip jos sūnaus 
kankinimus. 

Koks neapsakomas kankinimas, kokia 
neapsakoma širdgėla motinos, kuri savo 
mirštančio sūnaus akivaizdoje daug žiau- 
riau kentėjo savo širdyje negu kankinys, 
kūno kankinimais draskomas! 


IV. Malda 


Mano motina, aš žinau, kad nesu ver- 
tas savo akis pakelti į tavo nuostabųjį 
ir garbe spindintį šventąjį veidą, kurį pa- 
garbiai stebi dangaus angelai, puolę ant 
kelių. 

O Motina, tu man atrodai, kaip pa- 
puošta ryškiaspalvėmis rožėmis bei auk- 

siniais gėlių lapais, ir mane apima baimė 
dėl mano neskaistumo. 

Vienok, Marija, dėl tavo gerumo aš, 
nepaisant visko, turiu tvirčiausią viltį, 
kad dar kartą susilauksiu atleidimo ma- 
lonės, jei vėl mane teiksiesi užtarti. 

Ko daugiau galiu norėti, laukti ar ti- 
kėtis iš gailestingiausios visų motinų, ma- 
loningiausios visų mergelių, jei ne atlei- 
dimo ir paguodos nuoširdžios atgailos ra- 
mybėje bei džiaugsme? 


(Vienuoliški įstatai, V skyrius) 

AšTUONIOLIKTAS SKYRIUS 
KAIP KENTĖTI MARIJOS PAVYZDŽIU 


I. 


Jei tikrai myli motiną Mariją ir tik- 
rai trokšti jos užtarimo savo varguose, 
stovėk su ja prie kryžiaus. 

Visa širdimi dalykis jos motiniškais 
skausmais ir Kristaus, jos mylimojo sū- 
naus, kančiomis: tokiu atveju ji būs prie 
tavęs mirties valandoje. 


Kas dažnai ir meiliai apmąsto Jėzaus 
kančias ir Jo motinos išlietas ašaras, tas 
gali pilnai pasitikėti Dievo gailestingumu 
bei atlaidumu ir taip pat Jėzaus bei Jo 
dieviškosios motinos palankumu, 


Ak, kaip laiminga mirties valandą bus 
toji siela, kuri kiekvieną savo gyvenimo 
dieną karštai mylėjo Jėzų bei Mariją ir 
kasdien rasdavo sau vietos prie kryžiaus 
drauge su Jėzum ir Marija. 

II. 


Laimingas tas, kuris, paniekindamas 
visokią žemišką paguodą šiame gyveni- 
me, pasirinko Mariją savo paguoda ir 
motina. 

Nėra abejonės, kad Jo mirties valan- 
doje ši motina ištars savo sūnui tą palai- 
mintąjį ir švelnųjį žodį, kuris paguodžia 
neturtėlius ir sušelpia našlaičius, 


III. 


Jei myli Jėzų, eik ir imk Jo kryžių, 
vaikščiok su kryžium, pasilik prie kry- 
žiaus, apkabink kryžių ir nepaleisk jo, 
kol nepriartėsi prie To, kuris kryžiui su- 
teikia garbingumą. 

Jei nori savo bandymuose, kad ir 
skaudžiausiuose, susilaukti paguodos, 
eik pas Mariją, mergelę ir motiną: pas 
motiną, kuri budi prie kryžiaus; pas mer- 
gelę, kuri verkia po kryžium. 

Tuo atveju visi tavo skausmai pra- 
nyks arba bent atrodys lengvesni ir 1a- 
biau pakenčiami, palyginus su mergelės 
Marijos sopuliais. 

IV. Malda 


Aš vėl ateinu pas tave, Marija, Die- 
vo motina ir mano motina, prašyti, kad 
malonėtum į mane palankiai pažvelgti ir 
maloninga savo širdimi mane vertinti da- 
bar, ateityje ir mirties valandoje. 

Priimk mane savo globon kaip sūnų; 
laikyk savo rankomis mane motiniškai 
priglaudusi visuomet, bet ypač mano pas- 
kučiausioje valandoje, 

Mano valdove ir motina, prisimink 
mane ir ateik man į pagalbą. 

Mano vienintele viltie varguose, pa- 
guosk mano nusigandusią sielą. 

Apgink mano sielą nuo velnio puoli- 
mų, kad šis niekuomet nedrįstų į ją kė- 
sintis tavo akivaizdoje, kuri teikiesi joje 
lankytis. 

Maldauju tave, Marija, per savo mal- 
dingą užtarimą išprašyk man dovanoji- 
mą ir atleidimą iš savo sūnaus, kurį, de- 
ja, aš taip dažnai ir taip sunkiai savo 
ydomis bei nuodėmėmis esu įžeidęs. 


(Rožių sodas, IV skyrius) 

DEVYNIOLIKTAS SKYRIUS 


KAIP REIKIA TARNAUTI JEĖZUI MARIJOS 
PAVYZDŽIU 


I 


Kurie yra aukščiausi danguje ir ku- 
rie yra labiausiai nusižeminę šioje žemė- 
je tarp gyvybe apdovanotų tvarinių? 

Argi ne Jėzus? Argi ne Marija? 

Jėzus pats tapo mums visiems tarnu 
ir Marija save vadina tarnaite. 

žemė skelbia didingumą ir dangaus 
chorai gieda aukštą Jėzaus ir Marijos 
kilnumą šioje žemėje ir aukštybėse. 

Ak, ir tu gali prijungti savo balsą 
prie šių balsų ir drauge su jais apgiedoti 
saldžiuosius Jėzaus ir Marijos vardus! 

Be to, yra gera atsiduoti tarnybai tų, 
kurie patys yra pasidarę mūsų tarnais. 

Iš tikro, žmonių sūnūs, tarnaukite 
Viešpačiui, tarnaukite Tam, kuris pirmas 
teikėsi jums tarnauti! 


Ki 


Tarnauk taip pat Marijai: ji davė tau 
nuolankumo ir patarnavimo pavyzdį. 

Yra tavo pareiga ir tau pačiam. bus 
naudinga reikšti pagarbą visų pirmiau- 
sia šiems galingo pavyzdžio davėjams. 

Melskis į juos kasdien, net kas valan- 
dą, nes jie turi galios įveikti priešą ir 
suteikti pergalės džiaugsmą. 


II. 


Taigi, visose aplinkybėse skubėk pas 
Jėzų ir tuo pačiu laiku pas Mariją. 

Visuomet atskleisk jiems savo reika- 
lus ir vargus. 

Išpažink savo nuodėmes ir gailėkis 
už savo apsileidimus; sužadink savo vil- 
tį ir lauk malonės. 

Deja, jeigu lengvai suklumpi, stenkis 
juo veikiau atsikelti. Nuoširdžios maldos 
visuomet išgirstamos ir uolus maldavi- 
mas visuomet išklausomas, 


Angelai savo keliu džiaugsis, maty- 
dami tave apvalytą nuo nuodėmės biau- 
rumo. 

Pats gi nuo šiol venk nuodėmės. Mari- 
ja tau išrūpins Jėzaus atleidimą. 

Melski Jėzų ir Mariją dėl jiems pri- 
valomos garbės: tuo atveju Jėzus ir Ma- 
rija tau suteiks pagalbos ir drąsos. 


III. Malda 


Tau, Jėzau, mano Viešpatie ir ma- 
no Dieve, tau, Marija, Dievo ir mano mo- 
tina, noriu pavesti savo kūną ir sielą. 

Tik Jūs esate mano viltis ir mano pa- 
galba varguose ir nelaimėse. 

Jūsų švelnumas ir meilė teaplanko 
mane visur. 

Tai yra vienintelis mano prašymas. 


(Vienuoliški įstatai, IV skyrius) 

DVIDEšIMTAS SKYRIUS 
KAIP ELGTIS MARIJOS PAVYZDŽIU 


I. 


Mano atminimas tvers amžių amžius 
-— rašo Ekleziastes knyga apie Mariją. 

Marija, visame nuolanki ir neturtin- 
ga, tobulumo ir kantrumo pavyzdys, nuo 
gimimo dienos iki mirties valandos gyve- 
no neturte, slaptoje ir kančioje. 

Tu, kuris kenti, kiekvienu atveju sku- 
bėk pas Mariją ir kasdien surask ką nors, 
ką galėtum padėti prie jos, kaip moti- 
nos, kojų kaip meilės ir pagarbos ženklą. 

Jei nori džiaugtis su Marija danguje, 
kentėk neturtą su Marija žemėje. 

Pasirink ją neturto ir nuolankumo 
pavyzdžiu. 

Šalinkis nuo tuščių pasilinksminimų, 
budėk, kad nenaudingais žodžiais ar ne- 
tinkamais veiksmais neįžeistum Jėzaus, 
savo Dievo, ar Marijos, savo motinos 

II. 


Tikrai nėra nei paprasta, nei lengva 
klaida įžeisti tokius mylinčius globėjus. 

Jei visą laiką stebi, kaip dirbi ir kaip 
mėgini pasitaisyti, ir priklausomai nuo 
tavo pastangų nustato savo pagalbą. 

Vienok jų meilė viršija tavo piktumą, 
ir jų gerumas nuolat skatina atgailą . 

Jei supranti, kad klydai, pasiryžk bū- 
ti geresnis. 

Būk ištvermingas gerame ir žiūrėk, 
kaip dėkoti už visas gautąsias dovanas. 
Panašiai elgėsi Marija savo žemės gyve- 
nime, visuomet būdama vienybėje su Jė- 
zumi, 

Mokykis iš šio gerumo pavyzdžio pri- 
imti gyvenimo nemalonumus, atsiduok vi- 
same nežinomiems planams, Dievo nuo 
amžinybės tau nustatytiems. 

Tuo atveju Jėzus bus tavo apgynėjas 
ir Marija mylinti bei ištikima motina. 

Savo ruožtu būk pamaldus vaikelis, 
ištikimas tarnas, visuomet trokštąs kas 
gera. 

II. Malda 


Susikaupęs sveikinu tave, malonės pil- 
noji mergele, Viešpats su tavimi! 

Sveikinu tave, vienintele neturtėlių 
viltie! 

Sveikinu tave, meilingoji našlaičių mo- 
tina. 

Tau, tik tau vienai, iki šiol esu atsklei- 
dęs savo trūkumus; nuo šios dienos juos 
atskleisiu su dar didesniu pasitikėjimu, 
nes jaučiu, kad iš tavęs sklinda didi do- 
rybė ir kad tavo vardas dvelkia kvepėji- 
mu, kuris, tartum balzamas, gaubia širdį 
ir ramina sielą. 

Saldusis Marijos varde, malonės ir 
žavesio varde, 

Varde, visuomet saldus ištarti ir malonus 
apmąstyti, 

varde, danguje sukurtasis, 

varde, angelų paskleistasis, 

varde, Evangelijos žmonėms patartasis, 
tarytum padarant jį pagyrimu: 
išrinktosios mergelės vardas buvo Marija! 


(Mistiškos maldos, VI skyrius) 

TREČIOJI DALIS 


GARBINGOSIOS PASLAPTYS 


DVIDEšIMT PIRMAS SKYRIUS 
VIDUJINIS MARIJOS GYVENIMAS 


I. 


Noriai pasilik  nuošalume ir tyloje, 
kad galėtum geriau melstis. 

Marija panašiai pasiliko su angelu 
savo kambarėlyje, vien tik su juo kalbė- 
dama. 

Angelas panašiai tave aplankys ir tau 
paskelbs nuostabius dangaus daiktus. 

Jis taip pat ateis kaip globėjas ir sar- 
gas, ir prieš jį piktoji dvasia pasišalins. 

Pasitraukti į nuošalumą ir būti ty- 
liam Marijos pavyzdžiu yra vienintelė 
priemonė širdies ramybei įsigyti ir iš 
Dievo maldos dovanai gauti. 

Stebėk, kaip stropiai bitelė renka me- 
dų; ji lanko žiedus, bet per ilgai nepri- 
siriša prie kurio vieno; vos tik prisirin- 
kus cukraus, ji skubiai skrenda į avilį ir 

krauna medų, kad žiemos metu galėtų 
juo maitintis nuošalume ir ramybėje. 
Taip ji apsaugo kvepalų aromatą, nes 
bijo, kad, lėkdama tolyn, šen ir ten be- 
skraidydama, gali prarasti savo darbo 
vaisių. 
II. 


Be to, kvepalai, rūpestingai uždaryti 
savo induose, ilgiau išsilaiko. 

Atvirkščiai, kvepalai neuždarytuose 
induose netrunka savo aromatą prarasti. 

Ir gėlės, dažnai liečiamos, tuojau pra- 
randa savo žavumą. 

Gėlė gražiausiai žydi tik darželyje: 
ji globojama užtvaroje. 

Rožės, išaugusios užtvaros priedango- 
je, greičiau pražysta ir ilgai kvepia; gi 
pasodintosios pakelėse netenka savo 
kvapsnio, nuvysta ir miršta. 

Panašiu būdu žibintas, uždegtas siau- 
čiant dideliam vėjui, greitai užgesta; tuo 
tarpu apgaubtas žiburys nepaliauja ži- 
bėjęs. 

Taip yra ir su mūsų dievotumu: jis 

palaikomas ir auga nuošalume, bet išga- 
ruoja ir nyksta triukšme. 

Trys dalykai žmogui ypatingai reika- 
lingi, trys dalykai patinka Dievui, Ma- 
rijai ir angelams: 
rankų darbas kūno geismams pasipriešint, 
mokslo meilė sielos nusiminimui 
pasipriešinti; 
atida. maldoje piktosios dvasios vyliui 
pasipriešinti, 

Taigi, mylėk nuošalumą ir dirbk, jei 
nori turėti širdies ramybę. 


III. Malda 


Marija, mano motina, šventoji Dievo 
motina, malonės pilnoji, tu esi maloni 
ir graži! 

Tik tas galėtų suskaičiuoti tavo dory- 
bes, kuris pajėgtų suskaičiuoti dangaus 
žvaigždes. 


Panašiai kaip regimasis dangus virš 
mūsų žemės atrodo didingas ir aukštas, 
taip tavo gyvenimas yra aukščiau iškel- 
tas už mūsų gyvenimą. 

Tik tu viena esi nusipelniusi, kad nuo 
amžių buvai parinkta Dievo motina. 

Ir, atėjus laikui, buvai šventosios Dva- 
sios pašvęsta, angelų pasveikinta, arkan- 
gelo pamokyta ir Viešpaties dvasios ap- 
dengta. 

(Lelijų slėnis, IV skyrius) 


90 


DVIDEšIMT ANTRAS SKYRIUS 
MARIJOS DARBAI IR PAVYZDYS 


I. 


Nes mano dvasia saldesnė už medų, ir 
mano tėvonystė už medų ir medaus syvą. 

Tai tikriausia tiesa, kad šie malonieji 
žodžiai, amžinosios išminties žodžiai, yra 
taikomi Marijai, mūsų Išganytojo motinai. 

Jėzus mums yra maloningas, Marija 
— pats saldumas. Juose nerasi nei kartų- 
mo, nei liūdesio, tik užuojautą, saldumą, 
meilę ir nenuilstamą amžiną pasigailėjimą. 

Laimingas, kuris seka Jėzaus pavyz- 
džiu! Laimingas, kuris atsiduoda Marijos 
meilei! 

Jis tikrai susilauks iš jų pagalbos ir 
paramos. 


Susirink prisiminimui visus Jėzaus 
darbus ir žodžius, kol Jis gyveno žemėje. 
Tame, ką Jis yra padaręs, ar ką pasa- 

kęs, rasi daugiau negu visuose pasaulio 
lobiuose. 

Su lygiu atidumu mąstyk Marijos žo- 
džius ir veiksmus. 

Jie tau bus pagalba ir parama, širdžiai 
malonesni už balzamą ir kvepalus. 


II. 


Lygiai kaip kūnui reikalingas maistas, 
kad gyvas būtų, ir kvepalai, kad maloniai 
kvepėtų, taip dorybės reikalingos sielos 
gyvybei palaikyti, o mąstymai — jos stip- 
rybei apsaugoti. 

Juo siela daugiau atsideda kilniems da- 
lykams, juo daugiau pasitiki išmintin- 
giems dvasios vadovams, juo geriau ji 
įsigyja garbingą šventųjų mokslą ir vei- 
kiau pasiekia palaimintųjų džiaugsmus. 

Jėzus ir Marija visame yra mums kil- 
niausi mokytojai ir šventumo pavyzdžiai; 
nuolat laikyk juos prieš akis ir jiems pa- 
klusk. 

Susivienyk su jais; artimai bendrauk 
su jais. 

Kur kas kalba apie Jėzaus, mūsų Iš- 


ganytojo, ir Marijos, jo motinos, paslap- 
tis, klausyk atidžiai ir dažnai pagalvok, 
kiek stiprybės ir meilės gali tau suteikti 
Jėzaus ir Marijos vardai. 


III. Malda 


Šventoji Marija, Dievo Motina, visuo- 
met mergele, žemėje taip gausiai apdova- 
nota malonėmis, kad žmogaus protas ne- 
gali jų nei suprasti, nei žodžiais išreikšti, 
— štai tavo akivaizdoje aš, tavo tarnas, 
nusižeminęs puolu prieš tavo sostą su 
karščiu širdies, mokančios mylėti. 

Šventoji Dievo Motina, esi iškelta 
aukščiau už arkangelus; esi to verta, nes 
buvai nuolankiausia iš moterų. 

Tu radai malonę net Dievo akyse, vi- 
sų gražiausioji mergele ir nepalyginamo- 
ji motina! 

Nei danguje, nei žemėje nėra tvarinio, 
kuris būtų vertas palyginti su tavimi. 

Marija, vėl puolu prie tavo kojų, kad 
galėčiau tau išreikšti pagarbą pamaldžio- 
mis lūpomis ir nekalta širdimi. 


(Lelijų slėnis, X skyrius) 

DVIDEšIMT TREčIAS SKYRIUS 


KAIP MELSTIS IR MASTYTI MARIJOS 
PAVYZDŽIU 


I. 


Prieš imdamas pamaldumo darbo, prieš 
pradėdamas kasdieninį uždavinį, pakelk 
savo širdį į dangų, šaukis Jėzaus ir Ma- 
rijos, atsiduok jų globai. 


Paaukok Viešpačiui save bei savo 
veiksmus: tavo darbai taps vertais atpil- 
do, tuo pačiu laiku jie patiks Dievui, bus 
naudingi artimui ir tau pelningi, 

Tebūna tavo intencija gryna ir tavo 
valia nukreipta į gera. 

Dirbk tyloje ir kalbėk mažai, bet ta- 
vo malda be paliovos tekyla kasdien į 
Dievą per triskart šventą Jėzaus vardą. 

Šioje žemėje pradėk giedoti, mylėti ir 
šlovinti Jėzų per motinos Marijos užtari- 
mą. Dažnai skelbk jų garbę ir jų vardus, 

kad užsitarnautum su jais karaliauti dan- 
guje. 
II, 


šlovinti Jėzų reiškia savo sieloje turė- 
ti saldumą ir žavesį; šlovinti Mariją reiš- 
kia turėti grožį. 

Kai tavo siela laiminga — dainuok; 
kai nuliūdus — melskis. 

Juo dažniau pratinsies šlovinti, juo 
labiau jausi savyje meilę gilėjant ir die- 
votumą augant. 

Neužmiršk ir pats nebūsi užmirštas. 
Būk atidus, gudrus ir tuo būdų atrasi 
uolumą bei atidumą. 

Kad patirtum susivienijimo su Dievų 
džiaugsmą ir geriau įvertintum jo ma- 
lonę, turi kraujuoti nuo bandymo smūgių 
ir būti priešingybių slegiamas. 

Laimingas, kuris moka klausyti Jė- 
zaus ir Marijos patarimų, liečiančių jo 
paties pasitaisymą. 


Tas atras džiaugsmą, kuris yra pa- 
žinęs ašaras, nes Jėzaus širdies pasigai- 
lėjimas praneša mūsų nuodėmių baisumą 

ir Marijos širdis yra neišsemiamas gai- 
lestingumo ir mums užuojautos lobynas. 


II. Malda 


O Marija, priimk grįžtančią iš trem- 
ties mano vargšę sielą, nusikamavusią 
pasaulio pavojuose, pati nuvesk ją prie 
dangaus vartų ir įvesk į rojaus džiaugs- 
mus. 

Duok man vietą prie savęs ir tark 
Jėzui meilųjį ir paguodžiantį žodį, atleidi- 
mo žodį. 

Tu, kuri iš angelo burnos gavai džiu- 
ginantįjį pasveikinimą, įgalink mane daž- 
nai kartoti pilnąjį saldumo tavo vardą. 

O Marija, mano karaliene ir motina, 
priimk karštą tavo tarno maldą ir iš sa- 
vo sosto aukštybėse pažvelk į jį su mei- 
lumu ir gailestingumu. 


(Rožių sodas, VII skyrius) 

DVIDEšIMT KETVIRTAS SKYRIUS 
KAIP šLOVINTI IR GARBINTI MARIJA 


I. 


O kad darytum pažangą Jėzaus gar- 
binime ir mylėjime! 

O kad diena iš dienos geriau tarnau- 
tum Marijai ir reikštum jai pagarbą! 

Bet, deja, esi silpnas, drungnas ir ap- 
sileidęs, dažnai peiktinas ir apsunkintas 
nuodėmių gausybės, net nevertas ištarti 
Jėzaus ir Marijos vardus, Kaip gi gali 
juos tinkamai šlovinti? 


Šlovinimas yra abejotinas, jei nusi- 
dėjėlio lūpomis reiškiamas. šventumas ga- 
li būti vertai pagiriamas tik tų, kurie 
patys yra šventi, bet ne nusidėjėlių. 

Tad ką privalai daryti? Tylėti ar kal- 
bėti? Vargas tau, jei tylėsi; vargas — jei 
nevertai kalbėsi. 

Tad kaip turi elgtis, kad Dievo pasi- 

gailėjimą atrastum ir Jo priekaištavimų 
išvengtum? 

Nieko nėra geresnio Jėzaus meilei ir 
jo dieviškosios motinos užuojautai pa- 
traukti, kaip nusižeminti visuose daiktuo- 
se bei kiekviename laike ir visuomet rink- 
tis paskutinę vietą. 

Būk apie save kuklios nuomonės; lai- 
kyk save niekam vertą; Dievas tavęs pa- 
sigailės ir tau atleis; Marija už tave mel- 
sis ir tave paguos. 

Ne tik nebūsi sugėdinias jų akivaiz- 
doje, bet, atvirkščiai, už pareikštą šlovę 
susilauksi gausaus ir amžino atlyginimo. 


II. 


Jei negali ko geresnio savo gyvenime 
padaryti, tai bent visame, kas nuo tavęs 
priklauso, tavo intencija teatstoja veiks- 
mą, ligi kol pajėgsi tobuliau elgtis. 

Kas pilnas įkarščio ir dievotumo, te- 
simeldžia karštai ir dievobaimingai. 

Kas turi maža meilės ar uolumo, bent 
tą mažą jų turimą dalelę teaukoja Jėzui 
per Marijos, gyvosios liepsnos motinos, 
rankas, 

Deja, tik iš savęs mes būtume neverti 
pasirodyti Dievo motinos akivaizdoje ir 
į ją vertai melstis, jei pati Marija ne- 
kviestų nusidėjėlių į pilną paguodos bend- 
ruomenę pagal karališkojo pranašo mie- 
luosius žodžius: 

“Neturtingieji ir pavargėliai ateis šlo- 
vinti tavo vardo." 


III. Malda 


Marija, šventaisiais savo žodžiais pa- 
guosk mano susigraudinusią sielą ir pri- 
slėgtą širdį. 

Tark tik vieną žodį, ir dėl tavo sura- 
minimo aš vėl atgausiu drąsą. 

Neprašau sunkaus ar negalimo daly- 
ko, tik prašau, kad malonėtum pasakyti 
mano sielai ir širdžiai tą paslaptingąjį 
padrąsinimo žodį, kuris gali sugrąžinti 
man džiaugsmą ir laimę. 

Aš ateinu pas tave kaip apleistas sū- 
nus: Marija, priimk mane su šypsena, 
kad tavo atgailojąs tarnas žinotų, jog yra 
radęs malonę ir atleidimą. 

Suteik man pagalbos, kurios mano 

širdis maldauja, ir paguodos, kurios ma- 
no siela trokšta; suteik tatai, manoji mo- 
tina, nedelsdama! 


(Pamokslai naujokams, XXV pamokslas) 

DVIDEšIMT PENKTAS SKYRIUS 
KAIP REIKIA EITI PAS JĖZŲ PER MARIJA 


I. 


Laimingas tas, kuris kasdien aukoja 
Jėzui ir Marijai savo pagarbą, pagyrimą, 
širdį ir meilę. 

Laimingas yra tas, kuris jų šaukiasi 
ir ieško. Koks saldumas yra Jėzaus var- 
de! Koks saldumas yra ir Marijos varde! 

Laimingas yra maldininkas, kuris iš- 
trėmimo laike nuolat prisimena savo dan- 
giškąją tėvynę, kur Jėzus ir Marija, an- 
gelų chorų apsupti, laukia suteikti jam 
amžinąjį džiaugsmą! 

Laimingas yra keleivis, kuris neieško 
būsto šioje žemėje, bet visuomet trokš- 
ta gyventi ir karaliauti su Kristumi dan- 
guje! 

Laimingi yra neturtėliai ir vargšai, 
kurie kasdien ateina prašyti duonos prie 
Mokytojo stalo ir nesiliauja meldę, kol 


101 


nesulaukia nors keleto trupinių! 

Laimingas yra tas, kuris, pakviestas 
į Avinėlio pokylį, kasdien artinasi prie 
altoriaus puotos, belaukdamas amžino- 
sios puotos danguje! 


II. 


Kiek kartų tikintieji priima šv.Komu- 
niją ar kunigas atnašauja šv. mišias, tiek 
kartų jie priima sielos maistą drauge su 
Jėzum ir Marija. 

Kas priima šv. Komuniją, per tą veiks- 
mą tampa Jėzaus apaštalu, Marijos gar- 
bingu palydovu, šventųjų bičiuliu, apaš- 
talų broliu, Dievo namiškiu, šventųjų gi- 
mine, dangiškosios laimės paveldėtoju. 

Jei nori patikti Jėzui ir Marijai, šalin- 
kis netvarkos, venk sielos išsiblaškymo 

Tada iš aukštybių sulauksi visokios 
pagalbos ir, kai šauksiesi paramos grės- 
mėje ir didžiausiuose pavojuose, pats 
Mokytojas tave išklausys. 

Taip vieną audringą naktį persigandę 
apaštalai šaukėsi Jėzaus. Tučtuojau at- 

ėjęs, Jėzus jiems tarė: “Kodėl esate bai- 
lūs jūs, žmonės menko tikėjimo? Aš esu 
čia — nebijokite.'' 

Jėzaus balsas turi švelnumą, kuris 
guodžia, jėgą, kuri stiprina, džiaugsmą, 
kuris ramina, malonę, kuri išriša, ir ge- 
rumą, kuris dovanoja. 

Marijos balsas irgi sutaiko ir prie me- 
daus saldumo prideda jo syvo stiprumą. 


III. Malda 


O Marija, mano motina, kaip malonu, 
saldu ir gera išgirsti tavo balsą! 

Kurį balsą? Jono, mylimojo mokyti- 
nio, išgirstą meilųjį ir dieviškąjį balsą, 
ji, kuris bylojo: “Mano sūnau, štai tavo 
motina.?' 

Apaštalas tai girdėjo iš Jėzaus lūpų, 
o aš norėčiau išgirsti jį iš tavųjų. 

Marija, tark savo tarnui: “Mano sū- 
nau, štai tavo motina. Štai ji prie tavęs." 

Dėl šio balso mano siela, užsidegusi 
džiaugsmu, vėl atgaus stiprybę ir paguo- 
dą, kaip ir Jonas tatai atgavo, priimda- 
mas ją savo motina. 

Tavo balsas, saldesnis už visus kitus, 
tepasiekia mano ausis! O Marija, teatei- 
na jis į mano širdį! Tavo vaisingi, moti- 
niški žodžiai atneš man Šv. Dvasios do- 
vanas. 


(Vienuoliški įstatai, V skyrius) 

DVIDEšIMT šEšŠTAS SKYRIUS 


MOTINIšKASIS MARIJOS UŽTARIMAS 


I. 


Visiems yra naudingas paprotys daž- 
nai atsiminti šventąją bei garbingąją 
mergelę Mariją ir atsiduoti jos globai 
visuose pavojuose, kaip kūdikis atsiduo- 
da savo motinai. 

Dažnai tariamas Marijos vardas sutei- 
kia sielai pasitikėjimą ir paguodą, Iš sa- 
vo pusės Marija visuomet yra pasiruo- 
šusi tarti savo sūnui užtariamąjį žodį už 
kiekvieną, kuris kenčia ir neša savo var- 
go naštą. 


Iš tikrųjų, jei Marija neužtartų pa- 
saulio danguje, kaipgi galėtų pasaulis iš- 
silaikyti nuodėmių sūkuryje ir ydų liū- 
ne, į kurį būtų patekęs? 

Šauktis Marijos yra visų tikinčiųjų 
prievolė, o vienuolių ir pamaldžiųjų sie- 

lų įsipareigojimas, nes šie daro iškilmin- 
gus apžadus ir siekia dangiškojo tobulu- 
mo, atsižadėdami pasaulio ir jo daiktų. 

Bet kogi pats privalėtum Mariją pra- 
šyti? Pirmiausia, padarytųjų nuodėmių 
atleidimo; paskui malonės lavintis nusi- 
žeminime, nes tik nusižeminimas patinka 
Dievui. 

Taip pat privalai siekti neturto ir ne- 
sididžiuoti gautomis dovanomis, jei ne- 
nori prarasti net pačio neturto. 


II. 


Raudok, kad taip toli esi atsilikęs to- 
se ypatybėse, kurios, ir tik jos vienos, 
vertos vadintis dorybėmis; nuoširdus nu- 
sižeminimas, visiškas neturtas, pilnas pa- 
klusnumas, tobula meilė, 

Visos šitos ypatybės pilname savo to- 
bulume yra sutelktos Marijoje. 

Pulk prie jos kojų kaip pavargėlis ir 
elgeta ir prašyk nors mažos dalelės tų 
gražiųjų dorybių, nes tik jos gali atves- 
ti į tam tikrą tobulumo laipsnį, kurio be 
jų nepajėgi pasiekti. 

Ieškok visko, ko nori gauti iš Dievo, 
per Mariją, nes jos galybė apima žemę 
ir skaistyklą. 

Jos garbė yra didelė ir jos malonė za- 
linga, pranešanti arkangelų, angelų bei 
šventųjų garbę ir kylanti į Dievą, kuris 
davė pradžią jos didingumui ir garbei. 

Tačiau šią galybę, šią garbę ir šias 
malones ji turi tame, kad tai visa galėtų 
išdalinti mums, šios žemės žmonėms, ku- 
rie ją to prašo. 

Mielai, kaip sūnus, pavesk save šios 
motinos švelnumui ir meilingumui, nes 
jos maldas išklauso Dievas. 


Prašyk tik to, kas patinka jos sūnui 
ir kas naudinga tavo išganymui. Ko tau 
reikia, ji geriau žino negu tu pats. 


Prašyti savo nuodėmių atleidimo ir 
būti nusižeminusiam yra tai, kas labiau- 
siai patinka Dievui ir Marijai. Iš tikrųjų, 
dėl to savo nusižeminimo Marija išaukš- 
tino save prieš Dievą, visuomet nutylėda- 
ma kitas dorybes ir malones. 

Nusižeminimas visur, nusižeminimas 
visame. 

II. Malda 


Ateik, mano siela, ir apkabink tą, ku- 
rį myli! Išbučiuok Mariją, savo ir Dievo 
motiną, išbučiuok ir jos sūnų, gražiau- 
siąjį vaikelį tarp visų vaikelių. 

Marija, tu esi pratusi išklausyti ne- 
turtingųjų bei našlaičių maldas ir neat- 
stumti nė vieno nepaguosto, kuris su 
malda ištvermingai į tave kreipiasi, 

Marija, mergele ir Dievo motina, tu 
esi tas paslaptingasis ir meilusis medis, 
paeinąs iš amžinos karalių giminės, me- 
dis, išauginęs paslaptingą gėlę, išprana- 
šautą viso pasaulio išganymui. 

Jėzau, mano Išganytojau ir visų Iš- 
ganytojau, tebūna Tau garbė ir šlovė per 
amžius! 


(Kliauzūros disciplina, XIV skyrius 

DVIDEšIMT SEPTINTAS SKYRIUS 
DAŽNAS MARIJOS šAUKIMASIS 


I. 


Panašiai kaip kvapioji mira, aš duodu 
ir esu davusi kvepalų saldumą. 

Apsvarstyk, sūnau, atsidėjęs apsvars- 
tyk Marijos pavyzdį ir veiksmus. 

Ji yra ta kvapioji ir rinktinė mira, 
kuri davė kvapumą ir vaisių — Jėzų. 

Ji yra toji, kuri atneša daug malonios 
paguodos šios žemės žmonėms. 

Saugok Marijos vardą savo širdies gel- 
mėse ir būsi paguostas. 

Būti Marijos mylimam reiškia turėti 
lobį. 

Marijos meilė gesina geidulių ugnį ir 
atneša sielai dorybių gaivumą. 

Marijos meilė moko niekinti pasaulį 
ir nuolankiai tarnauti Dievui. 

Marijos meilė tave šalina nuo blogo ir 
visuomet veda į gero darymą. 

II. 


Tad mylėk Mariją ypatinga meile, ir 
iš jos gausi ypatingų malonių. 

Šaukis Marijos ir laimėsi pergalę. 

Gerbk Mariją ir būsi laimingas. 

Pamaldumo į mergelę Mariją vaisius 
yra dvi ypatingos malonės: viena, mokė- 
jimas garbinti Dievą pertekliuje ir, ant- 
ra, gebėjimas būti kantriam nelaimėje. 

Dėl to Marija visuomet garbino Vieš- 
patį už gausias malones, kurias, gyven- 
dama žemėje, gavo iš Jo rankų. 

Taip pat sunkiose gyvenimo valandose 
ji buvo visuomet maloni ir kiekvienu at- 
veju pasiruošusi mieliau pasirinkti pa- 
žeminimą negu paaukštinimą. 


II. Malda 


Švenčiausioji mergele, garbingoji Ma- 
rija, mano motina, tu esi rojaus vartai, 
gyvybės šaltinis, Viešpaties bažnyčia, my- 
limoji Šv. Dvasios šventovė. 

Kokias malones ir grožybes bematau 
sutvertuose žmonėse, ką kilnaus ir didžio 
berandu šventuosiuose, su Dievu dangu- 

je susivienijusiuose, visa tai, — nebijo- 
damas suklysti, — galiu priskirti tavo 
pranašumui ir orumui. 

Tikrai teisinga ir tinkama, kad aš ir 
kartu su manimi visi tvariniai atsidėtu- 
me nepaliaujamam šlovinimui tos, kurią 
pasirinkau savo užtarėja ir motina, ne 
tik šioje žemėje, bet ir dangaus gyveni- 
me, kad tuo būdu per ją laimėčiau am- 
žinąją garbę — garbę triskart švento jos 
sūnaus, Jėzaus! 

(Pamokslai naujokams, XXV skyrius) 

DVIDEšIMT AšTUNTAS SKYRIUS 
MARIJOS TARPININKAVIMAS PAS DIEVĄ 


I. 


Mokytinis 


Marija, iš tavo lūpų teka malonė. Kal- 
bėk, mano karaliene ir motina, kalbėk ma- 
no sielai, nes esi tokia švelni ir gailes- 
tinga vargšams nusidėjėliams. 

Marija 

Taip, mano sūnau, aš esu gailestingo- 
ji motina, pilna gailestingumo kilniai šir- 
džiai: 

Aš esu paslaptingosios nusidėjėlių 
kopėčios, 

Aš esu nusikaltusiųjų viltis ir atleidi- 
mas, 

Aš esu nuliūdusiųjų sielų paguoda, 

Aš esu palaimintųjų džiaugsmas ir at- 
pildas. 

Ateikite pas mane visi, kurie mane 
mylite; ateikite ir gausite didžią paguo- 
dą. 

Ateikite, nes aš pasigailiu visų, ku- 
rie mane meldžia! 

Ateikite pas mane! Ateikite visi, tei- 
singieji ir nusidėjėliai! Aš taip pat mal- 
dausiu savo amžinąjį sūnų, kad per Šv. 
Dvasią jis atleistų kiekvienam. 

Aš kviečiu jus visus ir laukiu jūsų; aš 
trokštu jus visus pamatyti. Aš neatstu- 
miu nė vieno nusidėjėlio, anaiptol, aš 
džiaugiuos su dangaus angelais vienam 
nusidėjėliui atsivertus ir sugrįžus. 

Tokių būdu neša vaisiaus mano my- 
limo sūnaus kraujas, kuris buvo paauko- 
tas Dievui už viso pasaulio išganymą. 

Ateikite, žmonių vaikeliai, ateikite 
pas mane, nes mano motiniška širdis už- 
tars jus pas Dievą. 

Jei reikės, aš pati prisiimsiu Jo rūs- 
tybę ir stengsiuosi apraminti Jį, ligi kol 
sulauksite atleidimo. 

Pakeiskite gyvenimo kelią ir grįžkite 
pas Dievą! 

Jūs įžeidėte Jo meilę ir malonę, bet 

prašykite atleidimo, ir aš išprašysiu jums 
atleidimą ir ramybę. Pats Dievas yra 
mane išrinkęs jūsų tarpininke — tarp 
dangaus ir jūsų, tarp pasaulio ir Dievo. 


II. 
Mokinys 


O žodi malonės ir saldumo pilnasis! 
Mielasis žodi, iš paties dangaus išgirs- 
tas. Žodi, kuris ramini ir guodi. Žodi, ku- 
ris džiugini teisųjį ir nusidėjėlį. Motinos 
balse, kuris aidi širdyje tarytum malo- 
nioji dangaus harmonija! 

Iš kur man šiandien toji garbė, kad 
mano Išganytojo motina teikiasi į mane 
prabilti? Iš tikro, mano motinėle, tu esi 
palaiminta, o tavo balsas — palaima! 

Tavo balsas medum ir pienu teka; ta- 
vo žodžių kvapumas saldumų pralenkia 
visus pasaulio kvepalus. 

Tavo balso aidas, Marija, sužavi ma- 
no sielą; vos tik pasigirsta tavo malonūs 
žodžiai, mano širdis ima virpėti ir visa 
mano būtybė džiaugte džiaugiasi, nes tu 
man laimę aitneši. 

Aš buvau nuliūdęs, ir tavo balsas ma- 
ne pradžiugino, — toks švelnus balsas, 
tarytum iš dangaus ateinąs. 

Aš buvau nuliūdęs ir nevilties prislėg- 
tas, o tu mane pakeli ir suramini. 

Tu ištiesi man savo rankas, palieti 
mane, ir aš esu nuo mano negalios iš- 
gydytas. 

Aš vos vos begaliu kalbėti, bet dabar 
jaučiuos pilnai atsigavęs ir pažadintas 
vėl kalbėti bei skelbti tavo šlovę, 

Gyvenimas man buvo našta, bet da- 
bar net pati mirtis manęs jau nebaugi- 
na, nes žinau, kad tu esi mano užtarėja 
pas Dievą. 

O motina, dabar, ateityje ir kas valan- 
dą, aš pavedu save ir savo reikalus tavo 
maloningumui. 

Nuo dienos, kurią prabilai į mane 
našlaiti, aš tapau perkeistas į naują žmo- 
zų ir savo sieloj pajutau naują stiprybę. 

Aš buvau slėgte prislėgtas, be vilties 
ar gyvybės, tačiau, tau, manoji motina, 
pašaukus, aš pajutau naują drąsą ir nau- 
ją džiaugsmą ateinant manęs pakelti. 

III. 


Marija 
Mano vaikeli, kas atsitiko? Kur tavo 
priešai? 
Eik, nieko nebijok, — aš tave globo- 


siu. Aš tave užtikrinu per savo sūnų Jė- 
zų, tavo brolį, kuris tapo tavo vyriau- 
siuoju kunigu, tavo auka ir užtarėju. 

Pasitikėk Juo ir būsi be baimės, ka- 
dangi Jis, nors sėdi Tėvo dešinėje kaip 
teisėjas, tuo pačiu laiku yra mirties vieš- 
pats ir gyvybės kūrėjas. 

Nuo amžinybės Tėvo pagimdytas, at- 
ėjus laikui, Jis įsikūnijo mano įsčioje, 
kad tuo būdu galėtų ateiti ir pasauliui 
atnešti atpirkimą. 

Dėl to Jis yra vienintelis vilties šal- 
tinis, visokios paguodos priežastis, bet 
kokios pergalės pagrindas. 

Mano sūnau, tavo atmintyje visuo- 
met teesie Jėzus ir Marija, ir tau niekuo- 
met nereikės bijoti priešo smūgių. 


(Sielos pasikalbėjimai, XXIV skyrius) 

DVIDEšIMT DEVINTAS SKYRIUS 
DIEVIšKOJI MARIJOS INTERVENCIJA 


I. 


Mokinys 


O Marija, kokia džiaugsminga valan- 
da, kai teikiesi aplankyti mano vargšę 
nuliūdusią sielą! 

Neversk manęs per ligai laukti tavo 
apsilankymo, mano motina, leisk man iš- 
girsti tavo suraminimo žodį. 

Tavo žodis mane pakelia ir uždega; 
jis šildo mano širdį ir apšviečia mano 
protą. 

Laimingoji motina, Marija, tik tu vie- 
na kiekvienu atveju gali duoti mums, sa- 
vo vaikeliams, paguodos pieno, kaip ka- 
daise davei savo krūties pieno Jėzui, savo 
sūnui. 

Tu neatsisakai maloningai padėti ta- 
ve prašančiam; dar daugiau, tu suteiki 

pagalbą net tave įžeidžiantiems. 

O švelnumo ir saldumo motina, gai- 
lestingumo ir meilės motina! 

Nepalyginamoji mergele, kuri esi mei- 
lės verta, motina, kuri vienintelė nusipel- 
nei turėti sūnum, iš tavęs gimusį pa- 
ties Dievo sūnų! 

Tu esi tuo pačiu laiku visų motina ir 
kiekvieno mūsų motina. Tu atiduodi vi- 
siems ir kiekvienam savo širdies ir savo 
meilės dalį. 

Mergele, pagirtoji tarp visų mergelių, 
žmonių motina ir angelų karaliene, ateik 
ir nuimk nuo manęs nuodėmių naštą, ati- 
trauk mane toli nuo žemės ir priartink 
prie savęs. 

Įpilk į mano sušvelnėjusią sielą savo 
malonės, it gaivinančios dangaus rasos, 
kad žemėje jausčiau tave esant gailestin- 
gumo motiną. 


II. 
Marija 
Mano sūnau, aš esu gražios meilės, 
saldžios baimės ir švelnių žodžių motina; 
aš esu tikros paguodos motiną. 

Džiaukis savo širdyje, išgirdęs mano 
vardą; palenk galvą ir pasveikink mane, 
nes pagerbi Sūnų, pagerbdamas motiną. 

Mano vaikeli, aš esu Jėzaus motina, 
ir šis vardas yra mano garbė amžinybėje. 

Apmąstyk, kas yra Jėzus, Jis yra Die- 
vo Sūnus, visų Išganytojas, dangaus ir 
žemės Karalius. 

Jis yra teisiųjų viltis ir nuolankiųjų 
ramybė. Jis yra silpnųjų stiprybė ir ke- 
liautojų takas. 

Jis yra nelaimės prispaustųjų atra- 
ma. Jis yra vargą vargstančiųjų paguo- 
da. Jis yra geros širdies žmonių prieglau- 
da. 

Mano vaikeli, gerbk Sūnų ir jo Moti- 
ną, ir už tai pats būsi Tėvo palaimintas. 

Tu reiški garbę ir šlovę Jėzui kiek- 
vieną kartą, kai mane pagerbi. 

Padėk mane, kaip antspaudą, ant sa- 
vo širdies ir ant savo veiksmų. 

Kai ką dirbi ar kokį malonumą pa- 
tiri, kai džiaugiesi ar esi nuliūdęs, daž- 
nai teesie tavo lūpose ir visuomet tavo 
širdyje Jėzaus ir Marijos vardai. 

III. 


Mokinys 


Tetarnauja tau, Marija, visi žmonės 
ir kalbos, tetarnauja visi tvėriniai! Te- 
nusilenkia prieš tave visi! Tešaukia tau 
dangus, “Džiaukis, o Marija, per am- 
žius". Ir žemė teatsako: “Džiaukis per 
amžių amžius". 

Teskelbia visi šventieji tavo kilnųjį 
vardą, o Marija, mano motina! 

Teskelbia visi šventieji tavo kilnųjį 
vardą, o Marija, mano motina! Visi pa- 
laimintieji tesidžiaugia tavimi, mano sū- 
numi, mūsų Viešpačiu ir mūsų amžinuo- 
ju mokytojų, 


(Sielos pasikalbėjimai, XXV skyrius) 


120 


TRISDEšIMTAS SKYRIUS 


MEILĖS AMŽINAS KARALIšKAS KILNUMAS 


I. 


Ant jos, kaip ant kiekvienos kara- 
lienės, galvos yra uždėtas dvylikos 
žvaigždžių vainikas. Ta dvylika žvaigž- 
džių ant Marijos skruostų reiškia dvyli- 
ka karalienės ir motinos privilegijų pas 
Dievą danguje. 


Iš tikrųjų, triumfuojančioje Bažnyčio- 
je Marija, pralenkdama visas kitas pa- 
laimintąsias dvasias, turi keturias išskir- 
tines privilegijas: 
sugebėjimą išklausyti su didžiu gerumu, 
į prašantįjį atsižiūrėti su didžiu pasigai- 

lėjimu, 
mus užtarti su didžia galybe ir 
gelbėti žemėje esančiuosius su didžių ra- 

mumu. 

Be to, triumfuojančiojeę Bažnyčioje ji 

turi keturias visų įžymiausias privilegi- 
jas: 

Ji žėri labiau kaip visi kiti, 

Ji turi garbingesnę vietą kaip visi kiti, 
Ji yra mylima nuoširdžiau kaip visi kiti. 

Šv. Trejybės atžvilgiu, Marija turi 
taip pat keturias ypatingas malones, ku- 
rios joje žėri kaip skaisčiosios žvaigždės 
tarp pritemusiųjų. 

Iš tikrųjų, pralenkdama visus stebin- 
čiuosius dieviškosios Trejybės garbę, — 
Ji pilnai įžvelgia į pačią Dieviškąją Tre- 

jybę: 

Ji pažįsta jos saldumą su didesniu 
džiaugsmu, 

Ji supranta jos paslaptis su didesniu 
gilumu, 

Ji patiria jos turtų apstumą su didcSEA 
žavesiu. 


II. 


Dar kartą paklausyk, dievobaimingai 
paklausyk, ką didžiausias iš Marijos tar- 
nų, šv, Bernardas, švelniosios iškalbos 
daktaras, yra pasakęs savo vienuoliams 

apie žvaigždes, sudarančias vainiką ant 
Mergelės skruostų: 

“Niekas negali įvertinti reikšmę bran- 
giųjų akmenų, niekas negali surasti skai- 
čių žemčiūgų, kurie puošia Marijos vaini- 
ką danguje. 

Nustatyti Marijos žėrinčiosios aureo- 
lės vertę ar ištirti jos sudėtį yra uždavi- 
nys, pranešąs mūsų jėgas. Vis vien su 
nuolankumu to uždavinio imsiuosi. 

Neturint noro pasiekti Viešpaties pa- 
slapčių gylį, atrodo, kad dvylikoje žvaigž- 
džių galima įžiūrėti dvylika mūsų Motinos 
privilegijų. 

Iš tikrųjų, mergelėje Marijoje mes ran- 
dame — 
privilegijas, suteiktas jos sielai, 
privilegijas, įdiegtas į jos širdį, 
privilegijas, turinčias ryšio su jos kūnų. 

Jei padauginsime šį trijų privilegijų 
skaičių 
iš žinomų keturių malonių skaičiaus, 
rasime skaičių dvylikos žvaigždžių, 
kurios šviečia ant Marijos, mūsų karalie- 

nės, skruostų. 


123 


Šituos stebuklus mes randame — 

jos gimimo, 

pasveikinime, kuriuo angelas ją pasvei- 
kino, 

įvykyje, kai ji buvo Šv. Dvasios šešėliu 
padengta, 

ir pagaliau paties Jėzaus pradėjime." 
Šventasis daktaras toliau išskaičiuoja 

mūsų Motinos gyvenimo aplinkybes, ku- 

riose malonė atnešė savo vaisius, 


III. 


Taigi, dažnai ir pamaldžiai mąstykime 
apie Marijos gyvenimą ir darbus. Jos 
šventėse giedokime himnus ir giesmes jos 
garbei. 


Ateik prie jos altoriaus ir paveikslo, 
palenk galvą, atsiklaupk prieš ją, lyg ma- 
tytum pačią Mariją, esančią prieš tave. 

Pakelk akis ir vaizduokis Mariją, kal- 
bančią su angelais, — ar dar geriau, — 
Mariją, laikančią ant kelių savo sūnų Jė- 


zų. 
Taip vaizduodamasis gailestingumo 

Motiną, kreipk į ją savo maldą, pasitikin- 
čios meilės pilną. 


IV. Malda 


O mylimiausioji mergele Marija, Dievo 
motina, dangaus karaliene, žemės valdo- 
ve, šventųjų džiaugsme ir nusidėjėlių išga- 
nyme, išklausyk mūsų atgailojančių šir- 
džių prašymus! Išklausyk mūsų maldau- 
jančiųjų sielos troškimus! 

Ateik į pagalbą neturtingiesiems ir 
sergantiesiems. Atgaivink nuliūdusiųjų 
drąsą. Apsaugok savo vaikelius nuo jų 
priešų. 

Išgelbėk juos nuo piktosios dvasios 
žabangų. Vesk juos arčiau prie savęs į 
dangaus palaimą, kur su savo Sūnumi 
šventųjų tarpe karaliauji per amžius, 

(Kliauzūros disciplina, XIV skyrius) 

TURINYS 
Pirmoji dalis 


DŽIAUGSMINGOSIOS PASLAPTYS 


„ Švenčiausiosios Mergelės Marios sekimas 
„ Pareigos Marijai „| š 
Gero Marijos tarno dorybės ir darbai. 

„ Marijos didybė ir garbė . 4 
Mūsų pareigos Marijai 

Marijos galybė ir sugebėjimai . 

„ Marijos didingumas ir privilegijos . 
Marijos gražumas ir kilmė . 

„ Marijos simboliai 

„Marijos dieviškoji motinystė 


SVL+4LSYKwNLE 


= 


Antroji dalis 


SOPULINGOSIOS PASLAPTYS 


11. Maloninga Marijos globa 

12. Marijos pasigčrėjimai 

13. Marijos džiaugsmai E 

14. Marijos meilė ir sielvartas p 

15. Kristaus ieškojimas pagal Marijos patari 
mus 2 i 

16. Marijos sopuliai ir "skausmai o 

17. Marijos kartėlis 

18. Kaip kentėti Marijos pavyzdžiu . 

19. Kaip reikia tarnauti Jėzui Marijos pa- 
vyzdžių As 4 

20. Kaip elgtis Marijos pavyzdžiu . 

21. 
22. 
23. 
24. 
25. 
26. 
27. 
28. 
29. 
30. 


Trečioji dalis 
GARBINGOSIOS PASLAPTYS 


Vidujinis Marijos gyvenimas . 

Marijos darbai ir pavyzdys 

Kaip melstis ir mąstyti Marijos pavyzdžiu 
Kaip šlovinti ir gerbti Mariją 

Kaip reikia eiti pas Jėzų per Mariją . 
Motiniškasis Marijos užtarimas . 

Dažnas Marijos šaukimasis . r 
Marijos tarpininkavimas pas Dievą . 
Dieviškoji Marijos intervencija . 

Meilės amžinas karališkas kilnumas . 

